ועדת הכלכלה, כנסת 18, פרוטוקול מספר 685, 2011-12-12 10:30

כרמל שאמה-הכהן: צהריים טובים.

כרמל שאמה-הכהן: אני מתכבד לפתוח ישיבה שנייה היום של ועדת הכלכלה; ישיבה שעניינה דיווח השר על מדיניות ותוכניות משרד התחבורה והבטיחות בדרכים וניצול התקציב לקראת תום שנת 2011.

כרמל שאמה-הכהן: בישיבה, כמובן, מכבד אותנו כבוד השר בעצמו, השר ישראל כץ שיציג את עיקרי הדברים.

כרמל שאמה-הכהן: משרד התחבורה מוביל מהפכה אמיתית שנוגעת לכל אחד מאזרחי המדינה.

כרמל שאמה-הכהן: תחבורה יעילה, חסכונית ונקייה ומדויקת היא אבן יסוד בהתפתחות של כלכלה וביכולת שלה להתחרות היום בכלכלה הגלובלית.

כרמל שאמה-הכהן: אם פעם רק חינוך היה סוגר פערים חברתיים, היום גם תחבורה, נגישות ופריסת קווי הסעות של תחבורה ציבורית ושל כבישים לאורכה ולרוחבה של מדינת ישראל הם גם משימה חברתית ולא רק כלכלית.

כרמל שאמה-הכהן: התנופה בכבישי הארץ ברחבי הארץ היא ברורה.

כרמל שאמה-הכהן: יש גם כמה פרויקטים שנחשבים עד היום חלום, והם מתחילים כבר להראות סימנים של מציאות, כמו הרכבת לאילת שמתחילה לעלות על פסים של עבודה.

כרמל שאמה-הכהן: יש גם כמה דברים שהיינו רוצים לשמוע על ההתקדמות, במיוחד של הרפורמה בתחבורה הציבורית בגוש דן.

כרמל שאמה-הכהן: הוועדה עסקה בכך לא פעם, ועדיין מקבלים משובים מהציבור, והרבה חברי כנסת מדברים איתי על זה מעת לעת.

כרמל שאמה-הכהן: נושא הרכבת הקלה, שאלה חבלי הלידה שלו, אבל סוף-סוף בקדנציה הזאת התחילה לזוז.

כרמל שאמה-הכהן: הוועדה סיירה אצל הסוחרים במרכז העיר ירושלים, ואנחנו ראינו עד כמה המצב היה בלתי נסבל לפני ההפעלה.

כרמל שאמה-הכהן: אנחנו מקווים שכרגע הם מתחילים לקצור את הפירות של ההפעלה של הרכבת, שהחיים המסחריים שם חזרו לפסים נורמליים.

כרמל שאמה-הכהן: אנחנו יודעים שהיו לנו כמה אירועים נקודתיים ברכבת ישראל בתחום יחסי העבודה בעקבות רפורמות שהנהלת הרכבת רוצה להוביל – דבר שגרם לבעיה צרכנית, ולדעתי, גם פגע בתדמית של הרכבת.

כרמל שאמה-הכהן: אנחנו רואים שלאחרונה הדבר עולה על פסים של הסכמות, ויש שקט יחסי.

כרמל שאמה-הכהן: השר יציג את עיקרי הדברים, ואחרי זה המנכ"ל שלו ישיב.

כרמל שאמה-הכהן: בבקשה, כבוד השר.

ישראל כץ: תודה רבה, אדוני היושב ראש.

ישראל כץ: אני שמח להיות כאן עם חברי הכנסת ועם צוות משרד התחבורה וכל הגופים שקשורים למשרד התחבורה, וכמובן, יש כאן נציגי ציבור רבים שנמצאים כאן או מכיוון שהם עוסקים בזה או מכיוון שהם מלווים את ענייני התחבורה.

ישראל כץ: אנחנו במשרד התחבורה פועלים במסגרת מדיניות מתוכננת.

ישראל כץ: כמו שציינת היושב ראש, מובילים מהפכה תחבורתית שמורכבת ממספר אלמנטים.

ישראל כץ: המשרד גם עוסק בתשתיות.

ישראל כץ: משרד התשתיות הלאומיות שהוקם בזמנו, שאריאל שרון עמד בראשו, כלל דברים שנמצאים היום במשרד התחבורה, ביניהם רכבת ישראל, החברה הלאומית לדרכים – מע"צ, ועוד גופים.

ישראל כץ: לכן משרד התחבורה הוא משרד שעוסק בתחבורה, במובן של הרכב והנהג וגם במובן של תשתיות התחבורה.

ישראל כץ: אנחנו החלטנו על תוכנית "נתיבי ישראל" שמטרתה היא לחבר את הפריפריות – הגליל, הנגב – למרכז המדינה, לחבר גם את ירושלים ברשת של כבישים ורכבות.

ישראל כץ: אנחנו מוציאים לפועל את התוכנית, ונמצאים כאן נציגי שתי החברות שיודעים לפרט בדיוק איפה הדברים עומדים במובן המעשי ביותר של ההגדרה.

ישראל כץ: כמובן, לצד הנושא הזה יש כל הנושא של התחבורה הציבורית שחלק ממנה נגזר מעצם הקמת התשתיות, כמובן, שמאפשרות גם לתחבורה הציבורית לנסוע.

ישראל כץ: חלק כמו תשתיות רכבת זאת כבר תחבורה ציבורית בפני עצמה, וכמובן, הרכבות הקלות וה-BRT אלה דברים שהם תחבורה ציבורית ממש.

ישראל כץ: חלק זה הצורך לבצע בתשתיות הקיימות ובהתבסס על תשתיות קיימות, רפורמה בתחבורה הציבורית שנעה על אותן תשתיות.

ישראל כץ: הרפורמה המדוברת היא זו שבגוש דן, אבל בחיפה זה מכבר נעשתה רפורמה לפי אותם פרמטרים, והיא עובדת; בירושלים גם כן הדברים מתקדמים הרבה יותר.

ישראל כץ: גוש דן זה המקום שדורש את הטיפול – לא אגיד "טיפול שורש" כי אני צריך עוד מעט לרוץ לרופא שיניים, אז אני לא רוצה להזכיר לעצמי כאבים - -

לאה ורון: טיפול כתר.

ישראל כץ: כן, בדיוק.

ישראל כץ: אני מתנצל כבר מראש.

ישראל כץ: זה דורש טיפול עמוק ויסודי כי המצב הבסיסי הוא מתחת לכל ביקורת.

ישראל כץ: יש הרבה בעלים ואחראים, כולל ודאי הממשלות, לכך שהדברים לא בוצעו.

ישראל כץ: במקומות פחות מפותחים – ותל-אביב וגוש דן זה מקום מפותח מהרבה מאוד בחינות – יש רכבות תחתית, ויש רכבות קלות, ויש תשתיות תחבורה, ויש תחבורה ציבורית מודרנית של אוטובוסים שלא עומדים ליד הנהג כאילו זה היה איזה קיוסק ומידיינים על התשלום ועל העודף; מדלגים על הנהג ועולים משתי הדלתות וכל שאר הדברים.

ישראל כץ: את כל הדברים האלה אני לא מביא רק כדי להגיד שזה המצב, ואני לא יודע מה יהיה.

ישראל כץ: אני אומר, זה היה המצב, וכולו מטופל.

ישראל כץ: אנחנו נטלנו אחריות למצב, ואחת ההחלטות – אדוני היושב ראש, הזכרת את הרפורמה בתחבורה הציבורית בגוש דן בהתבסס על התשתית הקיימת – היא להוציא לפועל את אותה רפורמה שמשום-מה אומרים בטעות שעבדו עליה 10 שנים ועלתה 280 מיליון שקל.

ישראל כץ: אז אני אמרתי אתמול במפגש, ואני אומר היום: אולי עבדו עליה תקופה מסוימת, ודאי; אבל 10 שנים לא רק שלא עבדו עליה, פשוט לא קיבלו החלטה במשך 10 שנים.

ישראל כץ: לאחר מכן העלות היא עלות מותנית – חלק הלך לרכישת אוטובוסים נוספים, של כ-80 אוטובוסים, שוודאי מתגברים, אף על פי שיש פחות קווים ופחות אוטובוסים.

ישראל כץ: עדיין אנחנו פועלים מול משרד האוצר להוסיף למעלה מ-100 אוטובוסים שנדרשים כדי שהתדירות תהיה טובה.

ישראל כץ: כל שאר המימון מותנה בהגדלת מספר הנוסעים.

ישראל כץ: החברות שמתבססות על סובסידיה לנוסעים, אם יהיו יותר נוסעים תהיה עלות לממן יותר נוסעים.

ישראל כץ: זאת אומרת רק אם תהיה הצלחה מאוד גדולה בשינוי המגמה שהיא כבר במשך שנים ירידה במספר המשתמשים בתחבורה ציבורית אז יצטרכו לממן, וזה דבר שסוכם.

ישראל כץ: זאת אומרת בפועל מה שהוציאו זה על רכש אוטובוסים, על בניית תחנות ועל דברים מהסוג הזה ועל מכשור – השימוש ב"רב-קו" שלא היה בגוש דן שמאפשר מעבר בין ארבע חברות.

ישראל כץ: זה גם דבר שלא היה מובן מאליו, וזה עובד.

ישראל כץ: המשרד סיים עכשיו ספירה אמיתית, ואנחנו נדווח על זה בפרוטרוט.

ישראל כץ: כרגע מעבדים את הנתונים, ויביאו המלצות שלא מתבססות רק על תחושות אף על פי שתחושות זה דבר חשוב.

ישראל כץ: למשל, תחושה יכולה להיות גם מטעה.

ישראל כץ: נאמר שהרפורמה עובדת מצוין ברחוב מסוים, אבל הציבו תחנה ליד מישהו שלא היה רגיל בזה קודם, הוא לא רוצה את הרעש, ומבחינתו זאת רפורמה גרועה, אבל מבחינת סך האוכלוסייה זאת רפורמה נכונה.

ישראל כץ: למשל קראתי באחד העיתונים שבעיר גבעתיים יש שלושה רחובות שכל אחד רוצה שהאוטובוסים יעברו ברחוב האחר, לא אצלו.

ישראל כץ: זה לא מדד, אבל יש בהחלט גם דברים אובייקטיביים שבטוח שבמהפכה כל כך גדולה כמו שעשו תיקון אחד, בהתבסס על נתונים מוצקים ובדיקות וספירה וגם בדיקה עם האוכלוסייה שנוסעת בעצמה יצטרכו לעשות עוד נדבכים.

ישראל כץ: אבל שיהיה ברור דבר אחד: הרפורמה יצאה לדרך כי המצב היה גרוע – 19%-18% בלבד של שימוש בתחבורה ציבורית בגוש דן לעומת 40%-30% במטרופולינים הגדולים בעולם – גם כשאני מוריד את האלמנט של רכבות קלות שעוד לא קיים ומגמה הולכת ופוחתת.

ישראל כץ: רע מזה כמעט לא יכול להיות – זה ממש דבר שבעצם לא משיג את יעדו.

ישראל כץ: השיטה של ההזנה שעוברים מאוטובוס לאוטובוס היא השיטה היחידה שעובדת בעולם.

ישראל כץ: יושבים כאן אנשי הרכבת הקלה לעתיד וכל הגורמים האחרים ואפילו מוניות השירות.

ישראל כץ: בסופו של דבר מערכת צריכה להיות מורכבת מהרכבת הכבדה, מהרכבת הקלה, מהאוטובוסים וממוניות השירות, וצריך להיות כרטיס אחד.

ישראל כץ: זה דבר שאנחנו ממש מקדמים אותו – "רב-קו" אחד, כרטיס חכם אחד שהנוסע יכול לנסוע ולעבור עם אותו כרטיס בין כלי התחבורה ושיטת ההתחשבנות היא שיטה מרכזית – גורם מרכזי עושה את כל ההתחשבנות בין הגורמים.

ישראל כץ: אנחנו מתקרבים מאוד לדבר הזה.

ישראל כץ: לכן כדי להיות בשיטה הזאת אנחנו גם בונים תשתיות וגם עשינו רפורמה כדי שהיא תוכל לאפשר את אותו דבר שתיארתי כאן, של השילוביות.

ישראל כץ: כמובן, אנחנו קשובים להערות.

ישראל כץ: אני עצמי מבקש דין וחשבון כל הזמן, וטוב שחברי הכנסת גם יעקבו.

ישראל כץ: המהלך הזה הוא מהלך נכון, שישפר את נושא התחבורה הציבורית, וזה ייבחן בתוך שנה-שנתיים.

ישראל כץ: המבחן האמיתי יהיה אם תתחיל להיות עלייה בביקוש לשימוש בתחבורה ציבורית בגוש דן, במקרה הזה.

ישראל כץ: כמובן, יש ירושלים, יש חיפה וכל המטרופולינים שהדברים קורים שם.

ישראל כץ: כמו שאמרנו הרכבת הקלה התחילה לעבוד כתוצאה מהכרעה שקיבלנו לא לאפשר ליזמים להרוויח מהכשלים.

ישראל כץ: יש מוסד בוררות שמלווה כל מגה-פרויקט מהסוג הזה, ואז אם הזכיינים מוכיחים שהעיכוב הוא באשמת המדינה הם מקבלים גם פיצויים.

ישראל כץ: זאת אומרת הרווח הכי גדול של זכיין זה מזה שהמערכת לא עובדת, לא מזה שהיא עובדת.

ישראל כץ: אז הייתה מוטיבציה בעצם לא להפעיל.

ישראל כץ: כתוצאה מלחץ שלנו, אמרנו גם אם זה לא מושלם אתם תתחילו להפעיל.

ישראל כץ: טוב שזה היה גם בחינם, שזה היה גם על חשבונם בחלק לא מבוטל, ואז המוטיבציה שלהם היום היא להפעיל בצורה טובה כדי לא להפסיד.

ישראל כץ: ועדת הכלכלה ליוותה ומלווה רבות מהבעיות שהיו שם, ולכן המגמה כרגע היא להוסיף לתדירות של 18 רכבות מתוך 21 הרכבות המיועדות.

ישראל כץ: זה כבר ייתן תדירות יותר גדולה.

ישראל כץ: וכמובן, החברות האלה שהן חברות צרפתיות שבלי שמץ של ציניות אני אומר שהן המתקדמות ביותר בעולם מבחינת הטכנולוגיה עמדו על זה עוד לפני שנה שתינתן להן העדיפות להתקין את השיטות שלהם ברמזורים.

ישראל כץ: היו כאן אנשי משרד התחבורה שאמרו שזה לא בדיוק יעבוד כאן ככה, והם מאוד התעקשו.

ישראל כץ: אני שרציתי שתהיה עדיפות ברמזורים, שלא תהיה רכבת קלה דמוית כרכרה, אלא שתהיה אפקטיבית, הכרעתי ואמרתי לתת להם את האישור, ונתנו להם את האישור לעשות את זה לפי השיטה שלהם.

ישראל כץ: מה לעשות, החברות האלה שגם הבוררים כבר קבעו שזה באשמתם, הן לא מתקדמות, לא מצליחות להגיע לאותם 80-60 רמזורים.

ישראל כץ: הם בחצי כרגע.

ישראל כץ: יש להם יד חופשית, הם צריכים לעשות את העבודה עם כל המטען הטכנולוגי, והלחץ הוא עליהם.

ישראל כץ: כשתהיה עדיפות ברמזורים של 80% ומעלה, והתדירות תהיה 21 רכבות לפחות, אז הרכבת תעבוד בצורה מתוכננת.

ישראל כץ: כבר עכשיו יש רווחה, גם אני שומע מבעלי עסקים ואחרים.

ישראל כץ: ודאי שהמצב טוב יותר, אבל הוא יהיה ממש מיטבי.

ישראל כץ: במקביל מתחילה עבודה נוספת – תוכנית רב-שנתית להרחבת המסופים והמסילות ושילוב עם האוטובוסים.

ישראל כץ: בנושא הזה אני יכול לציין נוסף לרפורמה בגוש דן את הרכבת הקלה בירושלים ואת הנתיב המהיר בתל-אביב.

ישראל כץ: ועדת הכלכלה אישרה את ההפעלה.

ישראל כץ: היו גם כן לחצים והיו ספקות, והתקשורת כתשה את הפרויקט הזה בטרם יצא לדרך- -

כרמל שאמה-הכהן: נראה שהחניון מלא בבוקר.

ישראל כץ: הסימן הכי טוב שהמצב הוא טוב – ושאף אחד לא ייפגע כאן – שהתקשורת לא מדווחת על זה יותר.

ישראל כץ: זה סימן שחברת "חוצה ישראל" – המנכ"ל ראובן לבאון – שאחראית עכשיו על הפעלת הנתיבים וכבישי האגרה וכולי, יכולה לנווט.

רוברט טיבייב: הם מפחדים, כבוד השר.

רוברט טיבייב: הם מפחדים עכשיו.

רוברט טיבייב: התקשורת מפחדת.

כרמל שאמה-הכהן: די, גמרנו את הפסטיבל.

ישראל כץ: אל תערבו אותי.

ישראל כץ: אני בונה, סולל.

ישראל כץ: אני מעריך את התפקיד של התקשורת, ואם היא לא הייתה מדווחת הציבור לא היה יודע, אבל יש אופנה לחפש מה עלול לא לעבוד.

ישראל כץ: כל פרויקט כזה יש לו קשיים בהתחלה – נתיבי איילון, כביש 6, הנתיב המהיר, מנהרות הכרמל – כל דבר מיועד למשהו.

ישראל כץ: מה שאתה רואה בעין זה נכון – הביקוש לחנייה חינם וההובלה בשאטלים הולך וגובר – מדברים אפילו על הכפלת החניון, יוסיפו עכשיו עוד קווים של שאטלים לעוד מקומות בתל-אביב.

ישראל כץ: הדבר הזה עובד, זאת שיטה מאוד ייחודית.

ישראל כץ: אותם 600 מטר בסוף שתכנונית לא נלקחו בחשבון ואי אפשר היה להרחיב, עכשיו כבר מסיימים בקרוב את ההרחבה שלהם אז בכלל לא תהיה שום בעיה תיאורטית אפילו.

ישראל כץ: אני זוכר שהיה צריך לפתוח, ואז מנכ"ל משרד התחבורה דאז יעקב גנות לקח אחריות אישית.

ישראל כץ: משטרת ישראל היססה אם לתת את האישור, והוא אמר, אני אחראי להפעיל את 600 המטר האלה למרות זאת, והעסק עבד.

ישראל כץ: בכלל, הלקח, אדוני היושב ראש וחברי הוועדה הוא שכל פרויקט שיוצא לדרך מפתיע רק לטובה.

ישראל כץ: הבעיה היא בדברים שלא קורים והוויכוחים המקדמיים.

ישראל כץ: כך שיש הפרויקטים האלה.

ישראל כץ: עסוקים עכשיו בהרחבת כביש 6 צפונה במזלג של חוצה ישראל ושל מע"צ עד האזור של הגליל המערבי.

ישראל כץ: אני לא צריך לספר מה זה כביש 70, ומה העלבון והעליבות והסכנה לנסוע היום במערכת הכבישים לגליל המערבי – בלי כביש 6 עם כל מה שמשתמע – וגם לגליל המזרחי – מיקנעם עד קריית שמונה.

ישראל כץ: חברת מע"צ מקדמת את שכלול והרחבת הכביש ומחלופו ללא רמזורים.

ישראל כץ: יהיה מזלג שיגיע לשני קצוות הגליל.

ישראל כץ: במקביל כבר דרומה עד צומת שוקת ממאחז כבר מתחילה להתבצע עבודה, והיא תימשך עד נבטים וצומת הנגב.

ישראל כץ: הרכבת הקלה בתל-אביב – הפרויקט הזה יצא בצורה מוגדרת.

ישראל כץ: הבעיה לא הייתה תקציבית – 8.5 מיליארד שקלים היו מונחים בהרשאה להתחייב שזה חלק מהתקציב, ולא בוצעו.

ישראל כץ: אני באתי וקבענו או שהזכיינים יפעילו או המדינה.

ישראל כץ: התברר שהם לא יכולים.

ישראל כץ: המדינה לקחה אחריות, בחברת נת"ע– נמצא כאן המנכ"ל בוכמן.

ישראל כץ: היא מבצעת עכשיו באופן מעשי את הפרויקט החשוב הזה ומקדמת תכנון של שאר הדברים, והממשלה עומדת להחליט על תוכנית עד 2025 – אני מקווה שחלקים ממנה יהיו הרבה קודם, של רישות כל גוש דן ברכבות קלות וב-BRT, רכבת קלה על גלגלים – תוכנית שגם היקפה יהיה גדול ונצטרך לתקצב אותה ולקדם אותה.

ישראל כץ: רכבת מבאר-שבע לאשקלון – חבר הכנסת שי חרמש, שאני לא יודע אם הוא חבר כאן בוועדה – נוהג לשלוח לי בטלפון תמונות מפרויקטים שם – גשר שהונח בלילה.

ישראל כץ: נמצא כאן חבר הכנסת טיבייב מאופקים.

ישראל כץ: זה קו מסילה שתחבר את המסילה שתתחיל בסוף מאילת לדימונה-באר-שבע והיום המסילה הקיימת מדימונה-באר-שבע לאופקים, נתיבות, שדרות ולאשקלון ולמסילה המערבית שהיא ישירה לתל-אביב.

ישראל כץ: לא צריך להסביר כאן את חשיבות הדבר הזה כי יש דבר שהוועדה צריכה לדעת:

ישראל כץ: תקנות שפתאום יצאו שמונעות את בניית התחנה כחלק ממבנה הדרך ומצריכות הליך תכנוני נפרד.

ישראל כץ: לכן אותה התחייבות שהייתה למכרז ולהקים תחנות – נמצא כאן מנכ"ל הרכבת, בועז צפריר שזה פרויקט שהם מבצעים – היו יכולים להיות עם קבלן שכבר זכה בשדרות והיה עושה את עבודתו, כנ"ל נתיבות, כנ"ל אופקים.

ישראל כץ: יש כאן עיכוב סטטוטורי מיותר.

ישראל כץ: אני מקווה שהוא ייפתר.

ישראל כץ: זה לא הזמן להוסיף מכשולים.

ישראל כץ: אנחנו מדברים על חוקים שעוברים כאן

ישראל כץ: להקל – אנחנו עם החוקים הישנים התקדמנו.

ישראל כץ: אבל כשמוסיפים עוד קשיים שאין בהם שום צורך, כי הרי כולם יודעים איפה תהיה התחנה וראשי ערים וכולם מעורבים – אלה דברים שגם נוגעים לכנסת.

ישראל כץ: חייבים להקל כי אני רוצה שהתחנות תהיינה בנויות שם וגם במסילת העמק וגם ברכבת לכרמיאל.

ישראל כץ: ההנחיה הייתה לעשות במקביל את הדברים – גם לרכבת, גם לחברת מע"צ, וחבל אם יהיה עיכוב בדבר הזה.

ישראל כץ: בנושא הרכב – מדינת ישראל אימצה את התקינות האירופיות המתקדמות ביותר.

ישראל כץ: המדיניות שלי היא גם לאמץ תקינה אמריקנית עד כמה שאפשר.

ישראל כץ: הייתה בעיה עם פנסים ועם דברים, ועם כל הכבוד למדינת ישראל, מה שטוב לארצות-הברית עם תקינה הוא טוב גם לנו.

ישראל כץ: אז אני נגד להיות - - - כי ככל שאתה מאפשר דברים אתה גם מאפשר יותר את התחרות בייבוא – להביא דברים שהיו מנועים קודם.

ישראל כץ: אנחנו, כמובן, מקדמים תחרות.

ישראל כץ: כאן בוועדה עברו תקנות הייבוא המקביל – רובן טרם מומש בגלל סיבות מבניות של הענף עצמו.

ישראל כץ: מינינו ועדה בראשות פרופ' ירון זליכה, והיא עושה עבודה, ולדעתי, עד סוף השנה היא כבר תביא המלצות איך מקדמים את התחרותיות בענף הרכב בלי לפגוע בו.

ישראל כץ: כי בסך הכול יבואני הרכב עושים את עבודתם – מגיע רכב, זה לא ענף שלא עובד, אבל הוא לא ענף תחרותי.

ישראל כץ: הם כולם יישברו כמו שנשברו אז כשהבאנו את תקנות הייבוא המקביל, שהתחרות היא מטורפת ואי אפשר להתחרות יותר.

ישראל כץ: אני אומר לכם, לא רק שאפשר, אלא חייבים, וגם המדינה צריכה לקחת פחות.

ישראל כץ: אבל בלי קשר לזה, את השרשרת של רכב, חלפים ומוסכים ועוד דברים ניתן להוזיל על-ידי תחרות.

ישראל כץ: זה תפקידנו.

ישראל כץ: כשמדברים על צדק חברתי זה אומר לתת לגופים לעבוד ולהרוויח ולתת לציבור לקנות במחיר סביר את התוצרת.

ישראל כץ: כשאין תחרות על אותו דגם וכשאנשים עוסקים בייבוא של כמה דגמים ושלושה-ארבעה גורמים מרכזים את רוב הייבוא ואת רוב הטיפול בסוף גם בליסינג או במוסכים או בשאר הדברים – אין כאן תחרות.

ישראל כץ: ורכב הוא עניין של כל משפחה כמעט במדינת ישראל, לפעמים אפילו יותר מרכב אחד.

ישראל כץ: לכן יהיו מסקנות ונגבש אותן וגם הכנסת תידרש לזה, ובוודאי הוועדה הזאת.

ישראל כץ: אני משוכנע שכמו בכל הפעילות שלה היא תראה למול עיניה גורם אחד בלבד – את הציבור הישראלי תוך שמירת חוסנם של הגופים שעוסקים בכך.

ישראל כץ: הקפדנו גם כשהכנסנו את הטיסות לאילת לעשות את זה במינון נכון תוך שמירת החוסן של ישראייר וארקיע.

ישראל כץ: אנחנו בעד גופים שמתחרים, יחד עם זאת צריך שתהיה גם תחרות.

ישראל כץ: זאת המדיניות שלנו וכך ננהג גם בענף הזה.

ישראל כץ: יכול להיות שיהיו התנגדויות.

ישראל כץ: אגב, גם אם יציעו בחירות אזוריות אז כל חברי הכנסת יתנגדו.

ישראל כץ: לא נבחרנו בבחירות אזוריות, אבל זה לא אומר שזה לא טוב.

ישראל כץ: באופן טבעי כל אחד רוצה לשמר כמיטב יכולתו – אבל גם חברי הכנסת עומדים בסוף מול הציבור.

ישראל כץ: אז היבואנים עומדים במקרה הזה מול הממשלה ומול הכנסת שצריכים לדאוג לציבור.

ישראל כץ: זה שזכותם להתנגד זה ברור, ואנחנו נראה את ביטויי ההתנגדות.

ישראל כץ: אני אומר – אנחנו אנשים מאמינים – בעזרת השם תהיה תחרות.

ישראל כץ: אף אחד לא יצליח למנוע אותה, היא צריכה להיעשות בצורה נכונה.

ישראל כץ: הממשלה והוועדה מחוברים כאן בקשר מהותי, אף אחד לא יכול כאן לפעול בלי השני בדברים האלה.

ישראל כץ: כל נושא הכשרת הנהגים גם מצוי אצל הוועדה.

ישראל כץ: אחרי שיקול הגענו למסקנות דומות גם בדיונים שהיו אצלכם וגם אצלי שכרגע צריך להפריד בין הרישיון המדורג לבין הקמת מרכזי לימוד הנהיגה.

ישראל כץ: כרגע צריך לבחון את הנושא של החינוך התעבורתי שהוא הפלטפורמה הגדולה שהתלמידים מגיעים לשם, איך אפשר לתגבר את זה על-ידי הרשות הלאומית לבטיחות בדרכים ואגף הרכב.

ישראל כץ: להכניס סימולטורים, להכניס את כל הדברים הכי רציניים במקום שאנשים באים - -

לאה ורון: מודרניים.

ישראל כץ: גם מודרניים.

ישראל כץ: לא יעלה להם עוד כסף בניגוד למרכזי הלימוד שזה עוד 600 שקלים.

ישראל כץ: ואז בין התיאוריה לבין המבחן המעשי – לראות איך ממלאים את זה בידע מוחשי יותר שחסר היום.

ישראל כץ: הרישיון המדורג מקנה גם אפשרות של הורדת גיל קבלת הרישיון.

ישראל כץ: הנהיגה בסוף היא בגיל שמותר היום, אבל זה יהיה אחרי חצי שנה של ליווי אפקטיבי, כולל בלילה שזה דבר קריטי, שכל הבדיקות מראות שהתוצאות הן משמעותיות.

ישראל כץ: הרשות הלאומית לבטיחות בדרכים צריכה להיות מתוגברת.

ישראל כץ: כרגע ד"ר יעקב שיינין מסיים לגבש תוכנית נוספת אחרי שהוא הכין את התוכנית הקודמת.

ישראל כץ: אנחנו נביא את זה אל ראש הממשלה, ואני משוכנע, אדוני היושב ראש, שזה יגיע גם לוועדה, וכולנו נצטרך לחשוב איך מוודאים שהרשות הלאומית לבטיחות בדרכים שצריכה להיות הגוף המוביל במאבק בתאונות הדרכים, איך יהיו לה כל הכלים לעבוד מול משרד התחבורה, מול המשרד לביטחון פנים והמשטרה, מול משרד החינוך, מול גופי ההצלה, מול המידע והמחקר, מול כל התקשורת בהסברה – מול כל הגורמים – כדי לעלות מדרגה בטיפול של ישראל בתאונות הדרכים.

ישראל כץ: בסך הכול במדינה אנחנו במגמה כללית של שיפור, אבל הדברים האלה אף פעם לא מספיקים, וחייבים לעלות מדרגה.

ישראל כץ: אנחנו גם משיקים יחד עם משרד האוצר, רשות המיסים תוכנית של תמרוץ והטמעת טכנולוגיות מתקדמות של התרעה ושל בלימה לפני תאונה ואם יש תאונה.

ישראל כץ: העתיד שייך לטכנולוגיות המתקדמות.

ישראל כץ: היום חברות רכב מובילות מדברות על חזון של אפס הרוגים ברכב באמצעות הטכנולוגיה שתוקנה.

ישראל כץ: זאת אומרת, אם היום יש לך התרעה לימין והתרעה לשמאל – התרעה לשמאל זה תמיד טוב - -

קריאות: - - -

ישראל כץ: אם יש לך התרעה על הולך רגל מלפנים ויש לך נסיעה לאחור, ויש לך אמצעי בלימה של אותה מכה של שש כריות ומערכת בלימה ושאר הדברים, אז ודאי שכשהרכב מצויד בזה, והוא חדיש, אפשר לצמצם בצורה ניכרת את מה שקרוי הגורם האנושי.

ישראל כץ: כי גם אם הכביש לא טוב וגם עם כל הדברים שצריכים לעשות עדיין זה הגורם שמעורב בכל תאונה בסופו של דבר, וככל שאתה מצמצם את האפשרות שהגורם האנושי יגרום לשגיאות זה בוודאי מביא למצב של פחות נפגעים והרבה מחקר ופיתוח בתוך הרשות הלאומית לבטיחות.

ישראל כץ: היא צריכה להיות גוף שיש לו יוקרה מעצם היכולות שלה מעבר לעניין הפורמלי החוקי.

ישראל כץ: גוף שכל גורם יפנה אליו וכל רשות מקומית וכל חברה שיש לה נהגים, ושהצבא יפנה בסופו של דבר להתייעץ ולשאול מה הדברים הנכונים שצריך לעשות בתחומים האלה.

ישראל כץ: הרשות צריכה גם היא לעלות מדרגה מהבחינה הזאת.

ישראל כץ: יש לזה גם ביטוי תקציבי אבל זה הרבה מעבר לזה בארגון הגוף הזה עם מיטב האנשים שעוסקים במיטב התחומים כדי להיות אורים ותומים בנושא הכי חשוב בעצם מבחינה ערכית.

ישראל כץ: הדברים האלה, שנגעתי כאן בחלקם, וכמובן, יכולת מיצוי התקציבים.

ישראל כץ: התחבורה הציבורית היא זו שמיצתה הכי פחות את התקציבים לאורך השנים האלה, והבאתי דוגמאות של הרכבת הקלה בירושלים שלא התקדמה, הרכבת הקלה בתל-אביב שלא יצאה לדרך ועוד דברים אחרים.

ישראל כץ: היום אנחנו עומדים להוציא לפועל את ה-BRT שאלה מעין רכבות קלות על גלגלים, מעבר לחיפה שזה מאוד מתקדם שם, גם בנתניה לכיוון תל-אביב, מרחובות לכיוון תל-אביב מכפר סבא לכיוון תל-אביב – אני עומד על זה וייצאו המכרזים כדי לפתח את התשתיות כי אוטובוסים גדולים עם עדיפות ברמזורים זה דבר שיכול בהחלט לתגבר את השימוש בתחבורה הציבורית וכמו שאמרתי התוכנית המקפת גם לגוש דן.

ישראל כץ: המשרד היום נמדד במסגרת תוכנית נתיבי ישראל ובכלל בכך שהוא עומד בתוכניות שהוא החליט עליהן.

ישראל כץ: אני יכול להזכיר את ההחלטה שהתקבלה אחרי הרבה מאוד שנים להעתיק את שדה התעופה מאילת לאזור רמת תמנע – שדה התעופה החדש שייקרא רמון.

ישראל כץ: זה דבר שיאפשר גישה אחרת לגמרי לעיר אילת.

רוברט טיבייב: את האופציה של נבטים פסלתם לחלוטין?

ישראל כץ: לא, אני אסביר.

ישראל כץ: השדה במקום אילת מיועד לטיסות לאילת מחו"ל ולטיסות פנים שילכו ויתגברו.

ישראל כץ: השדה המשלים שצריך להיות משלים לנתב"ג במרחק של כשעה צפונה או דרומה.

ישראל כץ: צ'רלי סלומון, סמנכ"ל המשרד עבר בראש ועדה בין-משרדית, וההמלצה שלנו היא שהשדה יהיה בנבטים.

ישראל כץ: אנחנו נביא את זה בקרוב גם בפני הממשלה.

ישראל כץ: צפוי ויכוח עם מערכת הביטחון; העמדה המסורתית של חיל האוויר היא שהוא נגד השימוש המשותף הזה, אף על פי שהשדה נבנה לשימוש משותף.

ישראל כץ: אם יתאפשר בנגב, על תשתית קיימת עם תוספות לא משמעותיות – לא יצטרכו לבנות מסלול נוסף – להקים שם את השדה.

ישראל כץ: גם הנגב רוצה בזה, גם הרבה מעמק יזרעאל לא מעוניינים שזה יהיה במגידו, ואם בסופו של דבר תתקבל ההכרעה הזאת זה דבר שיש לו משמעות רבה מאוד.

ישראל כץ: בכל מקרה כרגע האופציות זה נבטים שאנחנו חושבים שזאת אופציה מועדפת.

ישראל כץ: בזמנו החליטו לבחון אפשרות של אי בים או מול נתניה או מול תל-אביב – זה גם דבר בתמ"א 15.

ישראל כץ: עד היום רשויות התכנון לא תמכו באפשרות של מגידו; זאת אופציה שאם כל הדברים האחרים לא יקרו או לא יתאפשרו יכול להיות שהיא גם תהיה רלוונטית.

ישראל כץ: בכל מקרה השימוש באוויר בישראל, כמו שכולנו מבינים, הוא מאוד מוגבל מאחר שחיל האוויר, ובצדק, חייב לשמר לעצמו אפשרויות.

ישראל כץ: אבל צריך למצוא בכל זאת גם בזה וגם בנושא מטוסים הקלים, פתרונות.

ישראל כץ: אני יחד עם שר השיכון מקדמים החלטה על פינוי שדה דב.

ישראל כץ: בקרוב נגיש אותה לממשלה.

ישראל כץ: זה דבר שיש לו משמעות של דיור, יש לו משמעות של פינוי הקרקע- -

כרמל שאמה-הכהן: באיזה טווח זמנים זה אמור להתבצע?

ישראל כץ: לפי פסיקת בית משפט לפני שלוש שנים, התחייבה המדינה שהיא תעשה את זה בטווח סביר.

ישראל כץ: טווח סביר, לפי ועדת גנות, שישבה וסיימה כבר לפני יותר משנה את עבודתה, לפי חוות דעת פרקליטות המדינה, טווח סביר זה שבע שנים מיום קבלת ההחלטה לסיים את הפינוי.

ישראל כץ: כמובן, אם מתקבלת החלטה אז כל הגורמים מתחילים לנוע.

ישראל כץ: גם בית לא בונים ביום אחד.

ישראל כץ: מדובר שם על מספרים מאוד גבוהים של דירות, אפשר לשלב שם דיור בר השגה, אפשר לשלב דברים אחרים באזורי הביקוש הגדולים ביותר.

ישראל כץ: אנחנו נמצא פתרונות תעופתיים וגם הצבא ימצא פתרונות תעופתיים למגוון הדברים.

ישראל כץ: זאת גם החלטה שצריך לקבל אותה.

ישראל כץ: יש כאלה שאומרים, שדה-דב הוא מקום חשוב, הוא נגיש בתוך העיר.

ישראל כץ: בסך-הכול במכלול השיקולים ההחלטה על הפינוי היא נכונה.

ישראל כץ: אני מקווה שהממשלה תתמוך בדבר הזה.

יוליה שמאלוב-ברקוביץ: אדוני השר, האם התייחסתם בכל מה שאתם עושים להמלצות טרכטנברג?

יוליה שמאלוב-ברקוביץ: שמעתי קצת היום בבוקר כביכול לא בדיוק התייחסתם - -

ישראל כץ: איפה שמעת?

יוליה שמאלוב-ברקוביץ: חלק מכלי התקשורת שעדיין קיימים בישראל דיברו על כך.

ישראל כץ: דוח טרכטנברג הוא דוח חשוב בנושא הדגשים של סדרי העדיפויות.

ישראל כץ: אני אומר את זה עם כל הכבוד לפרופ' טרכטנברג, והייתי איתו בקשר, וגם אחרי שנכתב הדוח, והוא הופיע בממשלה, הוא הבהיר כמה הבהרות שמראות על תיאום מחשבות וכיוונים בינינו.

ישראל כץ: זאת אומרת יש דברים שהוא חידד והדגיש.

ישראל כץ: משרד התחבורה הוא משרד – איך היו אומרים במולדת הישנה?

ישראל כץ: רפורמות – משרד שמוביל רפורמות.

ישראל כץ: הוא לא זקוק כמעט לדרבון.

ישראל כץ: לכן בדוח טרכטנברג יש שני סוגים של דברים: יש סוג אחד שהמשרד עצמו הגיש, ואמר, הנה, אנחנו עושים, נמשיך לקדם.

ישראל כץ: אחרי זה גם הציעו עוד צעדים שאפשר לתגבר ולעשות.

ישראל כץ: אחד הדברים החשובים שדיברנו עליהם זה הנושא שגם ראש הממשלה התחייב בזמנו עם שר האוצר – הנחות של 50% לסטודנטים באוטובוסים, בתחבורה הציבורית וגם ברכבות.

ישראל כץ: אגב, את זה יישמנו עוד לפני שהדוח אומץ – זה כבר קורה.

ישראל כץ: גם הרכבת כבר התחילה, ובינואר היא תעשה את זה באופן מלא, ובאוטובוסים זאת מהפכה מאוד גדולה.

ישראל כץ: אני גם התחייבתי, וזה גם יהיה, שמקבלי הבטחת הכנסה בביטוח הלאומי, במקום לקבל שליש, גם יקבלו 50% הנחה.

ישראל כץ: זה דבר שאנחנו עושים.

ישראל כץ: זה מסוג הדברים שהמשרד בא והמליץ עליהם.

ישראל כץ: צריך להבין, יושבת ועדה – ואני לא רוצה למתוח עליה ביקורת – היא יושבת 50-40 יום, אבל יושבים גורמים במשרד שהוא רפורמטורי.

ישראל כץ: מהרגע הראשון שנכנסתי קיבלו את ההנחיות לעשות רפורמות.

ישראל כץ: על כל הדברים האלה התחילו לשבת עוד קודם.

ישראל כץ: אמרתי, תראו לי איך.

ישראל כץ: הלכנו לכל אורך נושא התחבורה הציבורית ועכשיו מובילים לרפורמות.

ישראל כץ: אז קמה הוועדה.

ישראל כץ: אני גם הייתי במאהל ברוטשילד פעמיים, אני הצגתי את הדברים ושמעתי דברים.

ישראל כץ: הצגנו גם את הנושא של התשתיות ואת חיבור הפריפריה ופתרונות דיור וגם נושאים אחרים, ושמעתי שם גם דברי ביקורת שהיו שם ועל הרפורמה ועל דברים אחרים.

ישראל כץ: כל הדברים האלה הם דברים שמקודמים.

ישראל כץ: היה שם פרק על הקמת רשויות מטרופוליניות.

ישראל כץ: שר האוצר ואני החלטנו מתחילת הקדנציה הזאת דווקא לקדם דבר שאולי היו לו מתנגדים בעבר – לתת לעיריות בסופו של דבר סמכויות במטרופולין, מנהל - - -.

ישראל כץ: לא צריך פקיד ממשלתי לקבוע איפה יהיה רמזור, בסופו של דבר הוא צריך לפקח.

ישראל כץ: זה עומד בקנה מידה של התנהלות התחבורה.

ישראל כץ: אבל בוועדה נכנס סעיף שאומר שזאת עבודת מטה שהוכנה, שאני עוד לא ראיתי אותה עד לאותו זמן, והיא תאומץ מיד ותצא לדרך בהסכם זמני עם רשויות – אני מדבר על גוש דן – ולהעביר לה סמכויות או לא להעביר, והתברר שגם אי אפשר מבחינה משפטית.

ישראל כץ: אז עם כל הכבוד, זה לא היה דבר מושלם.

ישראל כץ: המגמה להקנות סמכויות לרשויות הייתה נכונה, אבל אני חשבתי, וזה מה שהוחלט עכשיו ומביאים בפני הממשלה, וכולם השתכנעו שזה נכון, וזה לא נגד דוח טרכטנברג – זה פשוט לעשות את זה בצורה נכונה – צריך לעשות את זה בחקיקה שתבוא גם לכנסת.

ישראל כץ: תבוא חקיקה, יקימו רשות מטרופולין, יראו מה הסמכויות, מה החובות.

ישראל כץ: אי אפשר שהמדינה תתנער מאחריותה להסעת כמעט מיליון איש ביום בגוש דן.

ישראל כץ: הולכים, עושים הסכם עם ראש עיר – יפה מאוד – ומחר זה לא עובד, אז מי אחראי?

ישראל כץ: ומחר רוצים לקצץ בסובסידיות כי זה לא נסגר כמו שצריך.

ישראל כץ: מי אחראי?

ישראל כץ: עם כל הכבוד, צריך לעשות דברים בצורה מסודרת.

ישראל כץ: לכן אנחנו נקבל החלטה, ותוך מספר חודשים נגבש את - - - המתאימים, נביא את זה, והדברים יפעלו בצורה נכונה, כך שזאת האמת.

ישראל כץ: חברת נת"

ישראל כץ: ע

ישראל כץ: אחרי הרבה מאוד זמן שהיא יועדה לזה מקדמת תשתיות של תחבורה ציבורית.

ישראל כץ: שמעתי את ראש עיריית תל-אביב אומר מדי פעם – או-אה, השן שלי כאן מתנדנדת.

יוליה שמאלוב-ברקוביץ: אתה צריך שיניים חזקות.

ישראל כץ: אני אוחז בשן - -

כרמל שאמה-הכהן: שיניים יש לו, אני אני מבטיח לך.

יוליה שמאלוב-ברקוביץ: שיניים חזקות בתור שר תחבורה.

כרמל שאמה-הכהן: יש לו שיניים חזקות וחדות.

כרמל שאמה-הכהן: אל תבני על זה שהוא אומר שזה מתנדנד.

רוברט טיבייב: זה לא כיסא, זה בסדר.

ישראל כץ: - - - ההופעה בפני הוועדה היא כל כך חזקה שהיא דוחה אפילו רופא שיניים.

רוברט טיבייב: חשוב שהכיסא לא מתנדנד, זה בסדר.

ישראל כץ: ראש עיריית תל-אביב אומר, אנחנו כבר הקמנו רכבת תחתית בגוש דן, עשינו צינור ביוב, מתחנו, מיליארד שקל.

ישראל כץ: אז אם מישהו חושב שנוסעים יכולים לנסוע דרך צינור ביוב או כל כך מתמצא בתחבורה, אני חושב שעם כל הכבוד להטמנת צינור ביוב במיליארד שקל, זה דבר חשוב, אבל להקים רכבות קלות זה דבר מסובך בכל העולם – חלק מתחת לקרקע וחלק מעל הקרקע.

ישראל כץ: הרבה דברים מורכבים.

ישראל כץ: פרויקט אחד בלבד של 12 מיליארד, ורק קו אחד של הרכבת הקלה, להגיד שכבר עשינו והקמנו.

ישראל כץ: אני אמרתי, ואני אומר גם כאן:

ישראל כץ: מי שאחראי להקים תשתיות של תחבורה ציבורית, אם אני מדבר כרגע על גוש דן, זה רק מדינת ישראל.

ישראל כץ: רק למדינה יש הכוח, הכסף והאחריות לעשות את הדברים האלה.

ישראל כץ: אגב, לא רק בגוש דן, גם בנתניה, גם באופקים - -

רוברט טיבייב: גם באופקים.

ישראל כץ: גם באופקים וגם בכל הארץ.

ישראל כץ: זה לא דבר כלכלי במובן הצר.

ישראל כץ: זה לא דבר שאתה משקיע בו מיליארדים ותקבל אותם חזרה.

ישראל כץ: אז אני לא מכיר רשות שיש לה הכוח להביא מיליארדים בסדר העדיפות במאבקים הכבדים שיש בממשלה לעומת התקציב כדי לקדם דברים כאלה.

יוליה שמאלוב-ברקוביץ: אז במה בעצם מתבטא הדבר הזה?

יוליה שמאלוב-ברקוביץ: אם הכסף ניתן על-ידי הממשלה?

יוליה שמאלוב-ברקוביץ: בעל הדעה הוא בעל המאה.

ישראל כץ: אחרי זה תוקם הרשות המטרופולינית במקביל, והיא תנהל את התחבורה.

ישראל כץ: כמו שיש בכל מקום.

ישראל כץ: היא לא יכולה להקים את התשתיות של התחבורה.

ישראל כץ: אין לה המימון, אין לה היכולת והכוח לעשות את הדברים האלה.

ישראל כץ: עכשיו אין כלום, אז ברגע שיהיה – נגיד בחיפה, הרבה יותר מתקדם.

ישראל כץ: בחיפה עוד מעט התשתיות של המטרונית והרכבת קיימות, והרבה יותר קל להגיע למצב – ויש על זה דיבורים וגם אחר כך בחקיקה – שחיפה והקריות יתאגדו, ויהיו רשות מטרופולינית שתנהל ותלווה מול החברות הפרטיות.

ישראל כץ: סך הכול מי שמפעיל תחבורה זה חברות פרטיות, זה לא המדינה.

ישראל כץ: אבל ינהלו את זה מולם, והן יהיו אחראיות בפני התושבים – איפה יש נת"צ, איפה אין נת"צ – ויקבלו אישור מרשות ארצית לתחבורה, לפי הסמכות התחבורתית והמקצועית, האם התקנת שני רמזורים בשני רחובות זה בסדר או לא בסדר.

ישראל כץ: אבל הם יהיו אחראים על הדבר הזה.

ישראל כץ: זה הסדר הנכון של עשיית הדברים.

ישראל כץ: להפך, הדוח של טרכטנברג מיושם במקרה הזה בצורה הטובה ביותר במגמה שדובר עליה, אבל עם הידע והדברים של משרד התחבורה.

גיל יעקב: אבל אין יישום של הרבה המלצות שקשורות לאוטובוסים ולפריפריה.

כרמל שאמה-הכהן: מי אדוני שמדבר?

גיל יעקב: שמי גיל יעקב מאיגוד צרכני התחבורה הציבורית.

ישראל כץ: יפה.

ישראל כץ: אז תהיה התייחסות.

ישראל כץ: אנחנו הוזלנו את הנסיעות מהפריפריה למרכז הארץ בצורה ניכרת.

ישראל כץ: למשל, מקריית שמונה לתל-אביב – מ-65 שקלים ל-45 שקלים.

ישראל כץ: עכשיו בקרוב אנחנו נוציא לדרך דבר שכבר הוחלט עליו וגיבשו אותו – הוזלה בתוך הפריפריה גם באחוזים נכבדים.

ישראל כץ: אלה דברים שקורים מהתקציב הקיים.

גיל יעקב: אבל צריך להגביר את התדירות, וצריך תקצוב נוסף לזה.

ישראל כץ: נכון.

ישראל כץ: כל הדברים האלה מטופלים.

יוליה שמאלוב-ברקוביץ: יש לטווח קצר, ויש לטווח ארוך.

גיל יעקב: - - -

ישראל כץ: הדברים מטופלים.

ישראל כץ: אבל אני רוצה להתייחס לנקודה שיכול להיות שאתה רואה אותה בחלק מהעיתונים.

ישראל כץ: בסדר גמור שמשרד האוצר רוצה לפעמים להביע את עמדתו דרך התקשורת.

ישראל כץ: דבר אחד לא היה, לא קורה ולא יקרה: לא יקצצו את תקציב התשתיות שבאות לחבר את הפריפריה למרכז המדינה.

גיל יעקב: - - -

כרמל שאמה-הכהן: סליחה.

ישראל כץ: מאחר שמקום המדינה לא חיברו את הפריפריות ברשת אמיתית של רכבת וכבישים אסטרטגיים – הרי אנשים גרים כאן, אנשים נמצאים, נוסעים, עוברים.

ישראל כץ: עשו הרבה דברים אחרים.

ישראל כץ: לא במקרה לא עשו את זה, כי תמיד כשיש ויכוח על סדר עדיפויות – איפה מקצצים?

ישראל כץ: אני ישבתי בוועדת כספים בכנסת.

ישראל כץ: הופיעו שרי תחבורה, ושאלנו, מה עם קו הרכבת מבאר-שבע לאשקלון – אמרו, זה מוקפא כרגע.

ישראל כץ: אותו דבר כרמיאל, אותו דבר בבית-שאן – תמיד מקצצים בפריפריה.

ישראל כץ: לכן זה אף פעם זה לא קורה.

ישראל כץ: כשנתניהו היה שר אוצר הוא הביא תוכנית – אני הייתי בקבינט הכלכלי-חברתי – שבכל עיר בת 50 אלף תושבים תהיה בה תחנת רכבת.

ישראל כץ: נו, אז הוא הפסיק להיות שר אוצר, והפסיקו להיות תחנות רכבת עוד לפני שקמו.

רוברט טיבייב: אז להחזיר אותו לתפקיד שר אוצר?

ישראל כץ: תבינו דבר אחד, אני אומר את זה כאן – כשיצאה תוכנית נתיבי ישראל היא הייתה בהתנגדות משרד האוצר.

ישראל כץ: מדוע?

ישראל כץ: הוא אמר שזה לא כלכלי.

ישראל כץ: אז אני אומר, בבדיקות המיוחדות האלה זה לא כלכלי, אבל זה לאומי, כלכלי וחברתי.

ישראל כץ: ובסוף, אגב, זה כלכלי גם בבדיקות האלה.

גיל יעקב: עד שיהיו רכבות צריך אוטובוסים.

ישראל כץ: אני מדבר עכשיו על כבישים, על רכבות, על אוטובוסים ועל הכול.

ישראל כץ: אם מישהו אומר לי, תשמע, אני נותן לך תוספת לתגבור תחבורה ציבורית – אני אומר לו, תן אותה, בסדר גמור.

ישראל כץ: - - - מה לעשות בזה.

ישראל כץ: אף על פי שגם יש תקציב שלא היה מנוצל.

ישראל כץ: אבל אם מישהו אומר, עכשיו בנוסף תקצץ גם בתשתיות – למה הוא מתכוון?

ישראל כץ: מישהו חושב שאני יכול לבטל את פרויקט הכביש לירושלים, שגם עשו אותו בעבר?

ישראל כץ: לא, זה ברור.

ישראל כץ: אני אבטל פרויקט ליד תל-אביב?

ישראל כץ: לא, כי זה כלכלי.

קריאה: - - -

ישראל כץ: הרי מה אני צריך לקצץ?

ישראל כץ: אני צריך לקצץ את הכביש למגדל העמק, אני צריך לקצץ את הארכת כביש 6 צפונה, דרומה, את הרכבת לכרמיאל, את הרכבת לבית-שאן, את הרכבת מאשקלון לבאר-שבע שכבר הקפיאו אותה כמה פעמים – הדברים האלה הם גם תחבורה, והם גם תחבורה ציבורית.

ישראל כץ: איפה ייסעו האוטובוסים, עם כל הכבוד, מהפריפריות למרכז המדינה אם לא יהיו שם כבישים בטוחים ומהירים?

ישראל כץ: איך הם ייסעו?

ישראל כץ: זה לא נקרא תחבורה ציבורית שמקריית שמונה עד תל-אביב אפשר יהיה לנסוע בלי אף רמזור?

ישראל כץ: זה לא תחבורה ציבורית?

ישראל כץ: לא יהיה הרבה יותר כדאי לאנשים לנסוע בתחבורה ציבורית אם הם יגיעו מהר ובטוח וזמין?

ישראל כץ: רכבת מנתיבות ומאופקים זה לא תחבורה ציבורית?

ישראל כץ: זה סופר תחבורה ציבורית.

ישראל כץ: אז קודם כול, אני אומר לך באחריות, שבמגבלות הסבירות אין למשרד התחבורה תקציב ביד כדי לקדם.

ישראל כץ: אנחנו כבר מתוקצבים להתחיל לקדם עלייה מהדלת האחורית באוטובוסים, אבל כרגע אחרי כל השנים שלא עשו, מקדמים את זה מבחינה מעשית וטכנולוגית מול החברות.

ישראל כץ: זה דבר מאוד חשוב, זה תחבורה ציבורית.

ישראל כץ: את ההכנות לפריפריה - - - בתיאום עם משרד האוצר יוצאות לדרך.

ישראל כץ: חלק כבר קרה וחלק קורה.

ישראל כץ: לכן לקצץ בתשתיות זה לא איזה בייבי פרטי שלי.

ישראל כץ: לקצץ בתשתיות נתיבי ישראל, שעליהם הוחלט ועל תוכנית מע"צ בתשתיות, זה דבר חמור ביותר.

רז איתן קוקס: אבל אתה מתאר את המצב כאילו התשתיות היחידות הן תשתיות לפריפריה.

רז איתן קוקס: זה לא מדויק.

רז איתן קוקס: יש לך - - - והרחבות כבישים גם במרכז הארץ.

ישראל כץ: נכון, ברור.

ישראל כץ: אבל את אלה אף אחד לא דורש לקצץ כי זה עובר בדיקה כלכלית.

רז איתן קוקס: תחבורה ציבורית זה לא כלכלי, אבל צריך לספק את זה לאנשים.

רז איתן קוקס: אי אפשר להמשיך ככה - -

ישראל כץ: את חושבת שלא עושים את זה?

רז איתן קוקס: אין ספק שלא עושים את זה - -

ישראל כץ: אולי את לא רואה, כי את לא נוסעת לפריפריה, זה בסדר.

ישראל כץ: אבל תאמיני לי שגם במרכז משקיעים פי מליון.

ישראל כץ: זה ברור שמשקיעים.

ישראל כץ: איפה משקיעים?

ישראל כץ: במרכזי האוכלוסיה – מה תיארתי כאן על התחבורה הציבורית?

ישראל כץ: על רכבות קלות?

ישראל כץ: על גשרים?

ישראל כץ: על כבישים?

רז איתן קוקס: - - -

ישראל כץ: ראשון לציון זאת לא עיר מושקעת מבחינת התשתיות?

רז איתן קוקס: זה מאוד מאוד בעייתי - -

ישראל כץ: פתח תקווה לא מושקעת מבחינת התשתיות?

רז איתן קוקס: - - - לא באמת באים על חשבון הפריפריה.

רז איתן קוקס: ממשיכים להרחיב כבישים במרכז הארץ כל הזמן- -

ישראל כץ: מה הטיעון?

ישראל כץ: אני לא מבין.

ישראל כץ: את מתארת מצב או שואלת?

רז איתן קוקס: - - - תקצץ ותעביר את זה לתחבורה הציבורית.

רז איתן קוקס: גם לתחבורה הציבורית לפריפריה, גם לתחבורה הציבורית - - -

ישראל כץ: זה מה שעושים.

רז איתן קוקס: לא עושים את זה מספיק, כי עובדה שאנשים ממשיכים להיות תקועים בפקקים.

ישראל כץ: אם היית חושבת שעושים מספיק לא היית מקימה ארגון, לא?

ישראל כץ: אז אני מודיע לך שעכשיו עושים את זה סוף-סוף.

ישראל כץ: אבל תמשיכי, זה בסדר.

רז איתן קוקס: עובדה - - -

כרמל שאמה-הכהן: אוקיי, הנקודה ברורה, והשר ענה.

יוליה שמאלוב-ברקוביץ: אתה יכול לגרום שלא יהיו פקקים?

כרמל שאמה-הכהן: תגישו הצעת חוק.

ישראל כץ: א', עושים הכול, רק אני אומר שהניסיון - -

קריאות: - - -

ישראל כץ: א', עושים הכול יותר ממה שעשו אי פעם, אני אומר את זה באחריות – גם במרכז הארץ וגם בפריפריות.

רז איתן קוקס: זה שעושים - - -

כרמל שאמה-הכהן: זה לא דיון פנימי ביניכם.

ישראל כץ: - - אבל אני מסביר שוב את הנקודה העיקרית לעניין הזה: אף אחד לא דורש לקצץ תשתיות במרכז הארץ.

ישראל כץ: צ'רלי הוא סמנכ"ל תכנון וכלכלה, והוא עושה בדיקה כלכלית, ויש חברת בקרה, ומאשרים את זה, זה כלכלי.

ישראל כץ: תוכנית נתיבי ישראל התעלמה מהצורך לקיים בדיקה כלכלית מראש.

ישראל כץ: היא החליטה שרוצים – איך אמר הרצל?

ישראל כץ: לא הנוסעים מולידים את הרכבת, הרכבת מולידה את הנוסעים.

ישראל כץ: אנחנו רואים בכל הארץ תשתיות של רכבות וכבישים ברמה הנדרשת ולא ברמה של סכנת חיים כמו בכביש לערד או בכביש מאשקלון לכפר סילבר או בכביש לבית-שמש או בכביש 70 לגליל המערבי או כל הדברים האלה שלא עשו אותם כל השנים, כי הם לא כלכליים.

ישראל כץ: אז סך הכול נהרגים אנשים.

ישראל כץ: הם לא כלכליים כי לא נוסעים שם מספיק רכבים או כן נוסעים.

ישראל כץ: בסוף, אגב, הם כן כלכליים - -

רז איתן קוקס: אבל אתה לא מתייחס - - -

ישראל כץ: אבל אני לא רוצה להתווכח.

ישראל כץ: גם בתוכנית נתיבי ישראל עברו דברים למורת רוחם של אנשי משרד האוצר.

ישראל כץ: עברו דברים שהם מתנגדים להם – כל כביש 6 צפונה, כביש 6 דרומה, רכבת לכרמיאל ואחרי זה לקריית שמונה, הרכבת לעפולה-בית-שאן, הרכבת אשקלון-באר-שבע שמעבר לתוכנית – כל הדברים האלה הם דברים שהם אמרו שהם לא כלכליים.

ישראל כץ: עכשיו כשמדברים על קיצוץ בתשתיות ירצו לקצץ אותם.

ישראל כץ: ואני לא אתן לקצץ אותם כי הם עומדים לשנות את פני מדינת ישראל.

ישראל כץ: לתת צדק תחבורתי שמאפשר מתיחת אזורי הביקוש לדיור, לתעסוקה, לעסקים, ומאפשר מבחינה לאומית, כלכלית וחברתית שוויון לכולם – זה החזון, והכול במסגרת הזאת.

ישראל כץ: האמינו לי שבסופו של דבר הבעיה היא לא כסף.

ישראל כץ: שום פרויקט של תחבורה ציבורית לא מתעכב – ואני אומר את זה באחריות – שום שכלול, שום הכנסת אלמנטים נוספים, לא מתעכב בגלל מחסור בתקציב.

רז איתן קוקס: ה-BRT ברחובות לא מתקדם בגלל - - -

ישראל כץ: הבעיה היא לא תקציבית ב-BRT ברחובות.

ישראל כץ: הבעיה היא לסכם עם ראשי הערים לתת אור ירוק להוציא את זה לדרך.

ישראל כץ: אין שום בעיה תקציבית בקנה מידה סביר לבצע פרויקטים.

ישראל כץ: הבעיה הייתה בהיעדר קבלת החלטות והיעדר ביצוע.

ישראל כץ: עכשיו אצלנו כל הדברים האלה הולכים להתבצע.

ישראל כץ: אבל הדמגוגיה הזאת שכביכול התשתיות לפריפריה הן על חשבון התחבורה הציבורית זה דבר שהוא גם לא נכון, והוא גם חמור במובן הזה של התייחסות לא שוויונית.

ישראל כץ: מה זה פריפריה?

ישראל כץ: סליחה, נתיבות-תל-אביב?

ישראל כץ: כשאדם נוסע לעבודה בניו-יורק או בפריז או בלונדון הוא נוסע מרחקים יותר גדולים.

ישראל כץ: מה זה פריפריה?

ישראל כץ: ברגע שתהיה רשת תשתיות, חוץ ממה שצריך לעשות באותם יישובים בתחומים אחרים – זה פשוט ימחק את כל הפער החברתי האדיר הזה - -

רוברט טיבייב: אדוני השר, בוא אני אגיד לך מה זה פריפריה.

ישראל כץ: מדברים על צדק תחבורתי ועל צדק חברתי, ואני עומד כאן בחזית, והניסיון הזה לקשור דבר עם דבר, שאולי גם אתם עצמכם מוטעים קצת מהדבר הזה – אז אני מבהיר את הדברים האלה.

ישראל כץ: לא רק שזה לא עומד אחד מול האחר – זה משלים אחד את האחר, והדברים האלה הם הכרחיים, ואני לא אתן למנוע מאתנו את ביצוע הדבר הזה – ואנחנו מתקדמים מאוד בביצוע.

ישראל כץ: זאת מהפכה שתשנה את פני מדינת ישראל בכל האזורים שלה.

ישראל כץ: גם המרכז ירוויח אם אנשים יעברו לגור קצת יותר, כמו שעוברים היום לזכרון-יעקב או לבנימינה או ליקנעם כי יש שם קווי תחבורה או רכבות.

ישראל כץ: אנחנו נמתח את זה יותר, וזה גם יפזר.

ישראל כץ: בסופו של דבר היכולת למנוע פקקים במרכז, עם כל מה שנעשה, היא מותנית גם במתיחת אזורי הביקוש למגורים.

ישראל כץ: אם כולם יגורו בתל-אביב לא יהיה שום פתרון - -

רז איתן קוקס: - - -

לאה ורון: סליחה, זה לא ויכוח פרטי, ואת לא ברשות דיבור.

כרמל שאמה-הכהן: כבוד השר, רציתי התייחסות שלך לפני שאנחנו מתקדמים לשלב השני של הדיון.

כרמל שאמה-הכהן: אתה עשית מהלך מאוד מבורך מבחינה תחבורתית וגם צרכנית – הגברת התחרות בקו הטיסות לאילת על-ידי מתן אפשרות לאל-על להיכנס ולהגדיל את התחרות.

כרמל שאמה-הכהן: זה דבר שהביא, לדעתי, גם לשיפור בצורת המטוסים – מטוסים חדשים, גדולים יותר, גם בגיוון האפשרויות - -

ישראל כץ: וגם במחיר.

כרמל שאמה-הכהן: אמרתי – זאת מהפכה צרכנית אמיתית בקו הזה.

כרמל שאמה-הכהן: אבל נשאלת השאלה, למה לא מגדילים את המינון?

כרמל שאמה-הכהן: רואים שזה עושה טוב לכולם, ועדיין ההקצאה של מספר טיסות מוגבל לאל-על לא נותן למצות את האפשרות הזאת כי אדם רוצה לטוס לאילת, הוא רוצה לדעת שיש לו גם חזרה עם אותה חברה.

כרמל שאמה-הכהן: בסוף זה עושה היום טוב לכולם, גם לחברות האחרות שפחדו מכך; כי היום ברור ליותר אנשים שאפשרות של טיסה לאילת היא האפשרות העדיפה, גם מבחינה כלכלית, גם מבחינת נוחות ברגע שעולים למטוסים שטסים לא בצורה מפחידה, וטסים בצורה נוחה.

כרמל שאמה-הכהן: הטיסה משדה דב לאילת במטוס החדש של ארקיע היא 28 דקות.

כרמל שאמה-הכהן: זה מדהים.

ישראל כץ: יש רפורטים אם טסים מעל המותר?

ישראל כץ: כי תכננו 35 דקות.

כרמל שאמה-הכהן: לא, זה ברגיל, אבל ביום שאין פעילות אווירית של חיל האוויר, לדעתי זה בשישי ובשבת, אז הוא טס בקו ישר מתל-אביב - -

ישראל כץ: ידעת על זה, גיורא?

ישראל כץ: יפה.

ישראל כץ: אני אגיד לאלוף גיורא רום, ראש מנהל התעופה האזרחית, שיתייחס לנקודה הזאת על תוספת הקו שאנחנו מתכננים – איפה עומד התהליך הזה?

כרמל שאמה-הכהן: נקודה מאוד חשובה.

כרמל שאמה-הכהן: לגבי הרפורמה בגוש דן – אנחנו שמענו בתקשורת, ואני לא יודע אם זה נכון, שאתם מתכננים פעימה נוספת של התאמות.

ישראל כץ: אני אמרתי - - - אמרו ספירה, ובהתחשב בתוצאות הספירה האמיתית ובדיקה אצל הנוסעים יעשו כמו שדובר מראש, התאמה אחת מידית שהייתה באוגוסט ולאחר מכן התאמה בעקבות בדיקה מעמיקה יותר של הקו.

כרמל שאמה-הכהן: אם ועדת זליכה מסיימת את עבודתה עד סוף השנה, מתי, לדעתך, המשרד שלך מתקדם עם חקיקה בעניין הזה?

כרמל שאמה-הכהן: מה טווח הזמנים הנראה לעין?

ישראל כץ: לגבי הקו לאילת גיורא ירחיב.

ישראל כץ: נגמר הליך שלם עכשיו של החלטה שעיקרה להוסיף לאל-על עוד טיסה אחת.

ישראל כץ: נדמה לי שכתבתי לשר התיירות שאני חייב להתייעץ איתו.

ישראל כץ: הוא תומך בזה עקרונית, הוא צריך להשיב תשובה.

ישראל כץ: הייתה כבר ועדה מייעצת שישבה.

אלכס מילר: הייתה ועדה מייעצת, ואתמול מנכ"ל משרד התיירות שיגר שהם שלחו תשובה חיובית.

ישראל כץ: יפה, אז הנה, קבל פעם ראשונה את התשובה.

ישראל כץ: הולכים בעצם להוסיף טיסה לאל-על.

ישראל כץ: תשאל למה רק טיסה אחת?

ישראל כץ: כי מראש אני קבעתי כשנתנו - - -

לאה ורון: מדובר על טיסה אחת ביום?

כרמל שאמה-הכהן: טיסה אחת זה ביום?

גיורא רום: תוספת טיסה אחת נוספת.

קריאה: מה יהיה?

קריאה: לא יישארו נוסעים לרכבת לאילת.

ישראל כץ: לכן נתנו את זה במינון, ואמרתי שאחרי חצי שנה אנחנו נבדוק את המשמעויות.

ישראל כץ: אני מאמין במהלכים שלא ממוטטים את הגופים המתחרים, אבל מגבירים תחרות.

ישראל כץ: אם היינו נותנים בצורה חופשית לגמרי לאל-על היה חשש שחברות אחרות יקרסו.

ישראל כץ: אז לא רק שאתה לא מגביר את התחרות, אתה גם מצמצם אותה בסופו של דבר.

ישראל כץ: לכן לדעתי, זה בוצע נכון.

ישראל כץ: המינון של התוספת הוא נכון – אתה מגביר את התחרות, אתה מאפשר לכולם להיערך בהתאם.

ישראל כץ: בסופו של דבר זה צריך להיות חופשי.

ישראל כץ: בסופו של דבר צריך להגיע מצב שזה חופשי.

ישראל כץ: אני מקווה שגם יהיה שדה התעופה המשוכלל יותר בעוד כמה שנים – הפוטנציאל יגדל.

ישראל כץ: יש אפילו בעיה של סלוטים של מטוסי סילון בנחיתות ובהמראות, כי השדה שם מוגבל מאוד היום.

ישראל כץ: בסופו של דבר זה צריך להיות חופשי, אבל זה נעשה בצורה מבוקרת ונכונה בלי לפגוע בעובדה שיש כמה חברות שקיימות.

ישראל כץ: לגבי הרפורמה בגוש דן, כמו שאמרתי, יש כרגע בדיקות ונגמרו הספירות ויצטרכו לבוא גם ההמלצות.

ישראל כץ: ועדת זליכה תביא את המלצותיה.

ישראל כץ: אני יודע שעושים שם עבודה מאוד מעמיקה.

ישראל כץ: ההמלצות האלה יובאו, אנחנו נבחן.

ישראל כץ: הכוונה היא, ודאי, לתת גיבוי.

ישראל כץ: כל דבר שיראה על אפשרות להוזיל כתוצאה מתחרות, ודאי ייתמך.

ישראל כץ: יביאו את ההמלצות, אנחנו נקיים הידברות עם עוד גורמים, אנחנו נשאף שתהיה הסכמה רחבה.

ישראל כץ: אני ודאי אביא את זה בפני ראש הממשלה.

ישראל כץ: מהלך כזה הוא מהלך לאומי ברמת המעורבות של ראש הממשלה.

ישראל כץ: זה מהלך לא פחות מהיסטורי ברגע שזה אכן יקרה וישתנו את כללי התחרותיות בענף הרכב; זה דבר שמשליך על כל המשק ועל כל משפחה.

ישראל כץ: כמובן, יש דברים שבוודאות יצטרכו להגיע גם לוועדת הכלכלה בכנסת, והיא כבר הוכיחה את הנכונות שלה בעבר לגבות תחרותיות.

ישראל כץ: הדבר הזה יקרה מבחינתי בצורה ובדרך המהירים ביותר.

ישראל כץ: אני ברשותכם, אסע לטפל בעניין הזה.

כרמל שאמה-הכהן: יחסית לשיניים לא יציבות, מה קורה אם היו שיניים?

ישראל כץ: כבוד הכנסת עמד כאן במבחן.

כרמל שאמה-הכהן: מיצית את הכותרת שנקראת "דיווח השר לוועדה".

כרמל שאמה-הכהן: דיווחת באופן מלא, גם בתנאים קשים.

ישראל כץ: אני רק אומר לכל אנשי התחבורה הציבורית – לא המשתמשים, המלווים – אם אני מתרשם ממשהו באמת זה כשאני רואה את המבוגר או המבוגרת או כל אחד שנוסע בתחבורה הציבורית שבגלל שינוי התוכנית, אפילו בגלל שינוי הרגלים, שנקלע למצוקה, זה הדבר שמשפיע עליי הכי הרבה.

ישראל כץ: אני אומר בצל ההפגנות והמחאה של המעמד הבינוני שהיו, שלצערי, היום רוב המשתמשים בתחבורה ציבורית זה קהל שבוי או צעירים שעדיין אין להם רכב, כמו סטודנטים ואחרים.

ישראל כץ: כל המטרה שלנו זה גם לשפר להם את השירות וגם להחזיר את המעמד הבינוני להשתמש בתחבורה ציבורית.

ישראל כץ: אני אומר להחזיר, כי זה היה פעם, וזה קיים במדינות אחרות.

יהודה בר אור: - - - השימוש בדלק שמניע את כל הדבר הזה שכל הזמן עולה ועולה, ואנחנו לא עומדים בו.

יהודה בר אור: תראה כמה המצוקה שלנו בתוך העניין הזה.

ישראל כץ: דלק זה הוועדה.

כרמל שאמה-הכהן: זה גם לא הוועדה, זאת ועדת כספים.

יהודה בר אור: לא, גם השר צריך לעזור בנושא הזה.

ישראל אייכלר: אתה מדבר על אלה שצריך להחזיר אותם, אבל מה עם אלה שממתינים בתחנות באותם קווים - - -

ישראל כץ: שפר את השירות למשתמשים הקיימים.

ישראל כץ: הציבור החרדי מבחינתנו זה נבחרת החלומות כי מה שהיינו רוצים זה שכולם ישתמשו בתחבורה הציבורית כמו הציבור החרדי.

ישראל אייכלר: אבל כשרואים איך משאירים אותם בתחנות כל כך הרבה שעות בשמש ובגשם, אף אחד לא רוצה להיות כמותם.

ישראל כץ: קודם כול צריך לשפר גם את המערכת הקיימת, כמו שאמרתי – זאת המטרה של הדברים האלה – ולהוסיף, כמובן, עוד נוסעים לתחבורה הציבורית עצמה.

ישראל כץ: תחבורה ציבורית - - - תאונות וגם המוניות ספיישל אפילו.

ישראל כץ: לפי מספר המשתמשים במדינה, תחבורה ציבורית זה אוטובוסים, זה מוניות שירות, זה הרכבת והרכבות הקלות שילכו ויתגברו בעתיד וישנו חלק מהמשוואה, וכולם צריכים לפעול בהרמוניה בעניין הזה.

אלי דלאל: אדוני השר, אני רוצה לברך אותך בשם פורום ה-15 על פעולתך בכל התחומים: גם באוויר, גם בים וגם ביבשה.

אלי דלאל: נתת פה סקירה שרק מי שנוסע ברחבי ישראל יודע להעריך את מה שנעשה.

אלי דלאל: מי שנוסע לאילת רואה הרחבת הנתיבים, מה שלא היה כמעט 20 שנה, עם החלטות שלא קיבלו בהן החלטות – ועוד אזורים נוספים בכל רחבי הארץ.

אלי דלאל: מה שכן מאוד חשוב, ואני יודע שאתה פועל ומוגדר "בולדוזר" – אני חייב לומר כסגן ראש עיריית נתניה וממונה על נושא התחבורה בעיר, שיש עוד הרבה מאוד נושאים שלא זזו הרבה מאוד שנים, ונעשית בהם עבודה – כמובן, יש דברים סטטוטוריים שלא תלויים בשר.

אלי דלאל: אבל מאוד חשוב לי לציין נושא אחד שחשוב שתיקח אותו לתשומת לבך: החינוך בגיל הצעיר לחינוך ירוק בשיתוף עם משרד החינוך.

אלי דלאל: זאת אומרת נהיגה נכונה, נהיגה אדיבה ונהיגה בנושא הירוק, הליכה לבית הספר, רכיבה על אופניים לבית הספר ושימוש בתחבורה ציבורית לבית הספר, ולתת את המשאבים והתשתיות לכך.

אלי דלאל: תודה רבה.

כרמל שאמה-הכהן: תודה, מר דלאל.

קריאה: מה זה פורום ה-15?

אלי דלאל: פורום ה-15 מורכב מראשי ערים וגם המרכז לשלטון המקומי.

רוברט טיבייב: כבוד השר, אני מחכה בסבלנות כבר שעה.

רוברט טיבייב: אני מוותר על שאלה אחת, אם תבוא לוועדת משנה נגב-גליל שדנה על - -

ישראל כץ: נגב והגליל?

רוברט טיבייב: כן.

ישראל כץ: היית בעניין - -

כרמל שאמה-הכהן: בטיחות בדרכים.

כרמל שאמה-הכהן: עכשיו יש רוטציה בתוך ועדת - - -

ישראל כץ: נגב-גליל זה שר אחר, אני לא נכנס לתחומים של שרים אחרים.

רוברט טיבייב: לא, יש שם - - - לגבי "כבישים אדומים", אם אתה מכיר את המושג עד עכשיו לא קיבלנו תשובה.

רוברט טיבייב: יש חבר'ה שאומרים שלא מכירים את המושג.

רוברט טיבייב: ביקשנו כבר לפני שנה את המפה של הכבישים האדומים.

רוברט טיבייב: בעיניי, זאת סכנה במדינת ישראל, ואני יודע שאתה פועל רבות.

רוברט טיבייב: אבל בכל מקרה, אם לא נטפל בעניין הזה, לפחות לדעת איפה הכבישים האדומים.

רוברט טיבייב: הציבור הרחב של הנהגים צריך לדעת איפה הם, לצערנו הרב.

רוברט טיבייב: אני נתקלתי בדבר הזה ששוטר עוצר אותי, והוא אומר לי, אתה לא יודע שאתה בכביש אדום?

רוברט טיבייב: אמרתי לו, לא יודע, איך אני יכול לדעת?

רוברט טיבייב: אני לא יודע.

רוברט טיבייב: לתת את המידע לציבור מצד אחד, ואמרתי שאתה לא חייב לענות עכשיו.

רוברט טיבייב: (חילופי יו"ר – 11:35 – חמד עמאר) הנושא השני – אני מסכים מאוד עם החבר'ה הצעירים, מה זה לגור בפריפריה.

רוברט טיבייב: אני אתן את הדוגמה שלי: אני גר באופקים, שדרך אגב, זה בארץ.

רוברט טיבייב: פשוט צריך להבין מה זה לחיות באופקים.

רוברט טיבייב: לקנות ספר, אני צריך להניע את האוטו ולנסוע לבאר-שבע כי אין חנות "סטימצקי" באופקים, אין מה לעשות.

רוברט טיבייב: הבעיה של התחבורה הציבורית היא שאחרי 21:00 אין שום אפשרות להגיע לאופקים בתחבורה ציבורית.

רוברט טיבייב: אין מצב.

רוברט טיבייב: אם התחבורה הציבורית גם פועלת לפעמים יש קושי אדיר להיכנס מהפריפריה ולצאת ממנה.

רוברט טיבייב: כמו שאנחנו מכירים, המצב הסוציו-אקונומית של האוכלוסייה בפריפריה – מוכר, ולא תמיד לכולם יש אוטו, ויש עומס גדול בתחבורה הציבורית.

רוברט טיבייב: דבר שלישי, אני מבקש לדעת מה עמדתך לגבי מגרשי הדרכה.

רוברט טיבייב: אני יודע שאתה לא כל כך אוהב, אבל בכל מקרה.

ישראל כץ: אני רואה שהלוביסטים עובדים, זאת תשובתי לשאלה השלישית.

רוברט טיבייב: לא, לא, בכלל לא.

ישראל כץ: כל פעם זה עולה.

ישראל כץ: אין בעיה, מי שירצה שיקים מגרשי הדרכה.

רוברט טיבייב: אני רוצה פשוט לקבל תשובה מקצועית, זה הכול.

ישראל כץ: חברים, אנחנו מדברים בכנות, נכון?

רוברט טיבייב: נכון.

ישראל כץ: ככל שאני נתקלתי בבעיה הזאת של מגרשי הדרכה, הייתה איזו תוכנית שלא מומשה, בעצם במצאי שנשאר, לחייב כל נהג במדינת ישראל.

ישראל כץ: אין בעיה להקים מגרשים – הם רוצים שאני ואתה נאשר כאן תקנות שכל אחד חייב לעבור במגרש שלהם כדי לקבל רישיון.

ישראל כץ: אז אתה רוצה שבשלושה מגרשים בכל המדינה אנשים יצטרכו לשלם כסף ולעבור כתנאי לקבלת הרישיון?

ישראל כץ: זה מה שאתה מציע.

רוברט טיבייב: אני לא מציע שום דבר.

רוברט טיבייב: שאלתי שאלה מקצועית.

לאה ורון: - - - גם אם תחייב את כל הנהגים.

לאה ורון: רק אם תאפשרו להם פעילות מסחרית נוספת.

ישראל כץ: - - - אחרי מחשבה החליטו לא לגזור על הציבור גזרה כזאת.

רוברט טיבייב: כבוד השר, בוא נעשה סדר – הייתה החלטת ממשלה בזמנו- -

ישראל כץ: שיקול היה, אבל עדיין עם כל הכבוד שהמערכות בודקות את עצמן, מה שקרה בינתיים – וזה לא התחיל בזמני, זה כבר שנים על שנים.

ישראל כץ: מנהלת הוועדה בקיאה פה יותר מכולם - -

רוברט טיבייב: דרך אגב, אני לא קיבלתי החלטה לתמוך או לא, אני שואל את עמדתך המקצועית – כן או לא.

ישראל כץ: בצורה מושכלת הוחלט לא להוציא את הדברים האלה.

ישראל כץ: אין בעיה להקים מגרש, יכולים להקים מאה מגרשים – הם רוצים שאני אחייב, ואתה תאשר שכל מי שרוצה רישיון יצטרך לעבור במגרש הזה.

גבי בן הרוש: לא רק להוציא רישיון – חובה של כמה שנים לעשות הכשרה ב-850 שקל - -

קריאה: - - -

גבי בן הרוש: בעקבותיך, אדוני, דובר על שלג.

גבי בן הרוש: פה אין לנו גשם אפילו.

חמד עמאר: אני מבקש שאף אחד לא יתפרץ.

חמד עמאר: חבר הכנסת ישראל אייכלר, בבקשה.

ישראל אייכלר: אדוני השר, אני ממש מעריך את בואך לכאן, בפרט כשיש כאב שיניים, כי אמרו לי רופאי השיניים שאליהם באים רק כשכבר אין בררה אחרת.

ישראל אייכלר: אז כנראה, ויתרת על דבר חשוב מאוד - -

ישראל כץ: לא ויתרתי, אני עוד מעט הולך.

ישראל אייכלר: אנחנו חייבים כולנו לברך את שר התחבורה שאת מעשיו ואת תוצאות מעשיו רואים בכבישים.

ישראל אייכלר: זה לא דבר שמוסתר במשרד ממשלתי.

ישראל אייכלר: אומרים שהמחדלים של הרופאים מכסים מצבות, ואת המחדלים של העיתונים רואים כל בוקר בעיתון.

ישראל אייכלר: כך משרד התחבורה – המחדלים שלכם וגם המעשים שלכם רואים בכבישים, ולכן אי אפשר להתעלם מהתנופה האדירה של התחבורה בישראל.

ישראל אייכלר: אבל אמרת נכון שהביצוע זאת השאלה.

ישראל אייכלר: אנחנו יודעים שמשרד התחבורה, גם לפי הסקירה שלך, נוגע לחייו של כל אזרח – גם לחייו ממש בעניין תאונות הדרכים וגם לבירוקרטיה שיורדת לחייו של אדם שעומד ומחכה באוטובוס עם כל התירוצים שיש.

ישראל אייכלר: ויש הרבה תשובות אובייקטיביות, והן לא מרפאות את הכאב של הילדים, הנשים והזקנים שעומדים בתחנות.

ישראל אייכלר: זה דבר בלתי אפשרי.

ישראל אייכלר: בשעה שאנחנו כבר מתקדמים לרכבת שעולה לירושלים דרך מנהרות עדיין עומדים בתחנות – זה דבר שאין לו שום הצדקה.

ישראל אייכלר: שיתוף הפעולה בין אנשי משרד התחבורה לבין הציבור הוא דבר חשוב מאוד, בפרט במשרד התחבורה.

ישראל אייכלר: ישנם משרדים שהאזרח כמעט לא רואה אותם – משרד התחבורה מחליט על כל תחנה ועל כל דבר.

ישראל אייכלר: לכן צריך להיות שיתוף פעולה.

ישראל אייכלר: כיושב ראש ועדת המשנה של ועדת הכלכלה, הוועדה לתחבורה ציבורית, אני לא חש את שיתוף הפעולה.

ישראל אייכלר: קיימנו דיון בשבוע שעבר על הרפורמה בירושלים ושלחו לנו שני פקידים מאוד מכובדים, אבל ברמה שלא היו להם שום תשובות, רק טכניות.

ישראל אייכלר: כמי שמייצגים את הציבור ואת הכאבים של הציבור – ואני יודע שלא נעים לשמוע בעיות שיש בציבור, עדיף לשמוע תוכניות גדולות - -

ישראל כץ: נפגשנו הרי לא מכבר.

ישראל כץ: סוכם שתהיה פגישה שלך עם הדרגים המקצועיים, ואנחנו נוודא שהיא תתקיים.

ישראל אייכלר: אז אני מאוד מקווה שזה יקרה ובאופן שוטף כי אני לא צריך להטריח את השר על כל דבר קטן וגם לא את המנכ"ל ואת האנשים הבכירים.

ישראל אייכלר: בעניין הרב-קו יש הרבה כאבים.

ישראל אייכלר: גם אנשי משרד התחבורה בוועדה הודו שזה לא עובד עדיין בצורה מסודרת בגלל בעיות טכנולוגיות.

ישראל כץ: השירות מהרכבת לאוטובוס?

ישראל אייכלר: מהרכבת לאוטובוס, מהאוטובוסים לשם.

ישראל אייכלר: עלו שם כל כך הרבה בעיות - -

ישראל כץ: - - - מטרופולין היו שמחים שכבר אין להם מבחר של רכבת קלה ואוטובוסים כמו שיש בירושלים.

ישראל כץ: אבל הרכבת לא נערכה עם הטכנולוגיה המשוכללת, וזה הדבר המדהים, לאפשר כרטוס מתאים מול האוטובוסים.

ישראל כץ: מטפלים בדבר הזה, וזה ייפתר בסוף.

ישראל אייכלר: אז צריך לזרז את העניין הזה, והצעתי שבינתיים אולי יאפשרו גם אלטרנטיבה של כרטיסיות מקרטון עד שהמכונות והמחשבים יהיו ערוכים לקלוט רק את כרטיסי ה"רב-קו".

ישראל כץ: זאת שיטה לא טובה, כי אם אתה נותן אפשרות לחזור אחורה אז גם לא מוצאים את הפתרונות.

ישראל כץ: אנחנו נחייב אותם, ונקנוס אותם.

ישראל כץ: נקנוס אותם אם לא כדי שייקחו את הפתרונות ולא יחזירו אותנו אחרות.

ישראל אייכלר: אם במבחן הביצוע כבוד השר יצליח לעשות שהרב-קו יהיה משוכלל, והמחשבים יעבדו לכל העניינים זה יהיה עזר גדול מאוד לציבור.

ישראל אייכלר: שוב אני חוזר, ואני בטוח שהשר יסכים איתי, וכולם יסכימו איתי: לא ייתכן שב-2011 אנשים יעמדו בתחנות בגשם ובקור – אין שום סיבה לעמוד שם הרבה זמן.

ישראל אייכלר: אני לא מדבר על חמש דקות; לפעמים קורה שאוטובוסים מחסירים יציאה, כבישים עמוסים.

ישראל אייכלר: אתה מכיר את הבעיות, ואני רוצה שתנחה את אנשי משרדך שהם חייבים להיות בקשר עם הציבור ום אנשי הציבור שמייצגים אותם – הרי הם לא יכולים לשבת עם כל אזרח שעולה לאוטובוס, אבל הם חייבים לפחות לשמוע את רחשי לב הציבור.

ישראל אייכלר: אני מודה לך,

חמד עמאר: אני גם מברך אותך כאן על העבודה הטובה שאתה עושה.

חמד עמאר: אני מגיע מהצפון למרכז כבר שנים.

חמד עמאר: אני מגיע עכשיו גם לירושלים.

חמד עמאר: התנופה שאני רואה בצפון היא תנופה מבורכת, עבודה טובה, עבודה מקצועית.

חמד עמאר: אבל עם כל זה יש כמה דברים שמשרד התחבורה צריך לקחת אותם בחשבון.

חמד עמאר: אתה מפתח את כביש 70, אתה משקיע כל כך הרבה כסף להעביר את הכביש הזה לשני נתיבים בלי רמזורים, וכשאתה מגיע לצומת יבור, אתה רואה שמשרד התחבורה על עוד קטע של קילומטר חוסך.

חמד עמאר: זה יכול לחסוך לאנשים לפחות חצי שעה-שעה כל יום.

חמד עמאר: אתה נתקע.

חמד עמאר: אני רואה את המחלף שבונים בצומת יגור – מחלף ענק – אבל אם לא נטפל בשני הצמתים, צומת חסידים וצומת קריית אתא, כל ההשקעה שלנו תרד לטמיון, אדוני השר.

חמד עמאר: הנקודות האלה והדברים הקטנים האלה – אלה פותחים את הפקק שלנו לעתיד, אלה פותרים לך את הבעיה.

חמד עמאר: במקום לנסוע שעה ורבע לחיפה משפרעם נותנים לך לנסוע משפרעם לחיפה ב-25 דקות ופחות, ובלי לעבור את המהירות – במהירות של 90 קמ"ש, וגם בפחות מ-90 קמ"ש אתה תגיע.

חמד עמאר: הדברים האלה, חשוב שמשרד התחבורה ייקח בחשבון.

חמד עמאר: דיברו כאן הרבה על התחבורה הציבורית.

חמד עמאר: התחלנו כמדינת ישראל להתייחס למגזר הדרוזי וכבודך התחיל להתייחס לנושא הזה במגזר הדרוזי ובמגזר הערבי – הכנסת התחבורה הציבורית, אבל עדיין לא מספיק.

חמד עמאר: אם אנחנו רואים שיש עלייה בתאונות הדרכים במגזר הערבי, בואו ניקח בחשבון שעות נסיעה של מי שגר בבית ג'ן לעומת מי שגר בקריית אתא.

חמד עמאר: הם הרבה יותר.

חמד עמאר: הסיכון שלו הוא גבוה הרבה יותר, כי הוא נוסע הרבה יותר בדרכים.

חמד עמאר: מבית ג'ן אולי יוצא פעמיים ביום לכיוון הכרמל- -

ישראל כץ: עד לפני שנה זה היה אפס.

חמד עמאר: זה היה אפס.

חמד עמאר: אני אומר לך, אני מברך אותך, אבל צריך לבוא ולדאוג.

חמד עמאר: אם אתה מקשר את זה לעניין הכלכלי של העסקת נשים, אנחנו מדברים על אבטלה של למעלה מ-80% במגזר הדרוזי, ואתה בא ואומר, איך יש לי אבטלה כזאת – אתה אומר, אין לי תחבורה ציבורית, ולא כל אישה יכולה להרשות לעצמה לקנות רכב עם המשכורת שהיא תקבל.

חמד עמאר: אם אין לה תחבורה ציבורית היא לא תצא לעבוד.

חמד עמאר: זה כל מה שקורה במגזר הערבי.

חמד עמאר: אם היום אתה תצא ב-5:00 בבוקר, תעמוד בצומת יבור ותראה את היציאה של המכוניות מהמגזר הערבי לכיוון המרכז לעבודה – אני לא רוצה לראות את היציאה הזאת, אני רוצה לראות תחבורה ציבורית שתשלח אותם למרכז, ואז יהיו פחות ופחות תאונות דרכים.

חמד עמאר: אני רוצה לחזק אותך בנושא של הרשות הלאומית לבטיחות בדרכים.

חמד עמאר: אני רואה את העבודה הטובה שהם עושים ואת העבודה המקצועית.

חמד עמאר: צריך לחזק אותם ולהחזיר להם את התקציב שהיה להם לפני כמה שנים, ואני מאמין שאתה הולך בכיוון הזה.

חמד עמאר: גם עם המל"נים דיברתי איתך, ואתה אמרת ללכת ולחזק את החינוך התעבורתי וגם בזה אני תומך.

חמד עמאר: תבורך.

חמד עמאר: עבודה מקצועית.

יוליה שמאלוב-ברקוביץ: אדוני השר, אני יכולה לנצל את העובדה שאתה פה?

חמד עמאר: השר צריך ללכת לטיפול שיניים.

ישראל כץ: אני פה, רק הצוות בסוף לא זכה להגיד כלום.

יוליה שמאלוב-ברקוביץ: אבל הצוות בא איתך לטיפול שיניים או הוא נשאר?

חמד עמאר: אל תשכחי שיש דיון אחר ב-12:00.

ישראל כץ: הבעיה היא לא בשיניים, הבעיה היא אצלכם בסוף.

יוליה שמאלוב-ברקוביץ: אני מבקשת לנצל את ההזדמנות כאן ולדבר איתך על כמה דברים שדיברתי עליהם כבר, ואני חייבת להגיד שאתה בדרך כלל מאוד נענה לדברים הגיוניים.

יוליה שמאלוב-ברקוביץ: א' – ואני רוצה שזה יירשם בפרוטוקול – בנושא של צבע החלקה על הכביש ודו-גלגלי – יצאה הוראה מהמשרד שלך, ולצערי הרב, לא נעשה שום דבר בנושא הזה.

יוליה שמאלוב-ברקוביץ: אז אני מבקשת.

ישראל כץ: הנחינו את הרשויות להשתמש בצבע תקני, ויצא מכתב - -

אלכס מילר: אני שמעתי את הטענה הזאת.

אלכס מילר: יש הנחיות מאוד ברורות שעלו לנו ממון רב - -

יוליה שמאלוב-ברקוביץ: אבל אני אומרת לך שאף אחד לא מבצע את זה.

אלכס מילר: כי בעצם הצבעים התקניים עולים יותר - -

יוליה שמאלוב-ברקוביץ: לטווח קצר, אדוני.

יוליה שמאלוב-ברקוביץ: לטווח ארוך אנחנו חוסכים 100 מיליון שקל.

אלכס מילר: לא, אין שאלה בכלל.

אלכס מילר: זה נכון, לפחות הגורם הגדול ביותר, מע"צ, החליף את כל מערכת האספקה של הצבע שלו והתאים אותה להנחיות.

אלכס מילר: יכול להיות שבמספר מקומות - -

ישראל כץ: הרשויות קיבלו הוראה.

ישראל כץ: השאלה אם הן מבצעות אותה.

יוליה שמאלוב-ברקוביץ: אדוני, אנא תבדוק את זה, בבקשה.

אלכס מילר: הערה חשובה.

ישראל כץ: זאת הייתה יוזמה של חברת הכנסת יוליה שמאלוב ברקוביץ'.

יוליה שמאלוב-ברקוביץ: תודה רבה, אדוני.

יוליה שמאלוב-ברקוביץ: אני רוצה לדבר על עוד שתי הצעות חוק שלי שהגשתי בזמנו, ואני חושבת שגם תתייחסו לזה בכובד ראש.

יוליה שמאלוב-ברקוביץ: האחת בנושא של כביש 6.

יוליה שמאלוב-ברקוביץ: נורא מוזר לי.

יוליה שמאלוב-ברקוביץ: התוכנית היא B.O.T, אם אני לא טועה, ועם זאת אנחנו עומדים בעומס אדיר כמעט כל יום.

יוליה שמאלוב-ברקוביץ: למה צריך לשלם על כביש 6 שהוא פקוק?

יוליה שמאלוב-ברקוביץ: הגשתי הצעת חוק לטפל בנושא הזה.

יוליה שמאלוב-ברקוביץ: זה משהו שאתם גם צריכים לבדוק, כי אין שום הצדקה לשלם סכומי עתק למצב שאתה עומד בכביש אחד בפקק, ואתה עומד גם בכביש 6.

קריאות: הוא גם לא בטיחותי.

קריאה: אפשר לפתוח כביש 7, ואולי יפתרו לנו את הבעיות.

יוליה שמאלוב-ברקוביץ: אדוני, אני רוצה להגיד את כל הדברים, ואני מניחה שאנחנו אחרי זה אולי נעשה צוות חשיבה, נראה איך אנחנו עושים.

יוליה שמאלוב-ברקוביץ: הצעת חוק נוספת שהגשתי זה בנושא של משאיות שלא ייסעו בבוקר, ואתה גם עשית את זה.

יוליה שמאלוב-ברקוביץ: אני חושבת שכדאי מאוד להרחיב את הנושא הזה של נסיעתם של המשאיות - -

גבי בן הרוש: בלי להתייעץ איתנו, אה?

גבי בן הרוש: הצעות חוק – קמים בבוקר ומציעים הצעות חוק.

ישראל כץ: יש לך כבר תומך אחד – יושב ראש ארגון המשאיות והמובילים.

יוליה שמאלוב-ברקוביץ: כן, אני יודעת.

יוליה שמאלוב-ברקוביץ: א', אני מאוד אשמח לשבת גם איתך, אדוני.

גבי בן הרוש: אבל מה, אתם מתעוררים בבוקר עם חוקים?

גבי בן הרוש: בואו תשמעו את הצרות שלנו היום.

יוליה שמאלוב-ברקוביץ: לא, בבוקר אתם מתעוררים כי אתם - - - על הכבישים.

יוליה שמאלוב-ברקוביץ: אנחנו בלילה חושבים על החוקים.

חמד עמאר: חברת הכנסת שמאלוב ברקוביץ', אני מבקש לא לנהל ויכוח.

יוליה שמאלוב-ברקוביץ: אדוני השר, דבר נוסף שמאוד מציק לי, ואני לא יודעת כמה אתה יכול לטפל בנושא או לא – אני לא מבינה מדוע עבודות כביש נעשות בבוקר.

יוליה שמאלוב-ברקוביץ: בכל העולם הנאור עבודות כביש נעשות בלילה - -

ישראל כץ: שי, אתה תענה.

שי ברס: העבודות נעשות בלילה.

שי ברס: לכל עבודה יש אישור עם המשטרה לפני שיוצאים לעבוד.

שי ברס: יש ועדה שיושבת עם המשטרה, ומקיימים תוכנית עבודה לביצוע.

שי ברס: מתחילים את העבודות אחר הצהריים המאוחרות ומסיימים עד חמש לפנות בוקר.

יוליה שמאלוב-ברקוביץ: מה זה "אחר הצהריים"?

יוליה שמאלוב-ברקוביץ: אחר הצהריים זה שיא היציאה מהעבודה.

יוליה שמאלוב-ברקוביץ: אין דבר כזה "אחר הצהריים", אדוני.

יוליה שמאלוב-ברקוביץ: אתה צריך להתחיל בשעה 22:00-21:00-20:30 – וזה לא אחר הצהריים, זה כבר ערב.

שי ברס: הרעיון הוא שמקיימים יום עבודה בן שמונה שעות בלילה, מסיימים ב-5:00 לפנות בוקר, ובשעות השיא לא עובדים לא בבוקר ולא אחר הצהריים.

חמד עמאר: דווקא בנושא הזה מע"צ עבר בשנים האחרונות לעבוד בלילה, ואנחנו רואים את זה.

יוליה שמאלוב-ברקוביץ: אבל אני אומרת לך שכן.

שי ברס: יש פרויקטים שהם פרויקטי פיתוח שעובדים בהם 24 שעות, זאת אומרת עובדים מסביב לשעון, אבל הם פרויקטים מחוץ לנסיעה השוטפת.

שי ברס: איפה שיש לנו הפרעה לתנועה או שאנחנו מרפדים באספלט עובדים אך ורק בלילה.

חמד עמאר: תודה.

יוליה שמאלוב-ברקוביץ: טוב, אני, כנראה, נוסעת בכבישים אחרים, ואולי נוסעת בכבישים שכל הזמן מתקנים אותם.

יוליה שמאלוב-ברקוביץ: אני מציעה שתבדקו את זה, כי יכול להיות שזה די דומה לצבע ההחלקה שהוצאתם עליו הוראות.

יוליה שמאלוב-ברקוביץ: אני בטוחה בכוונותיכם הטובות, ובעיקר אתה יודע כמה אני מעריכה את העבודה שלך, אדוני השר.

יוליה שמאלוב-ברקוביץ: כדאי מאוד לבדוק את הדבר הזה.

יוליה שמאלוב-ברקוביץ: דרך אגב, הרבה פעמים מתקנים בכביש 6 על הבוקר.

יוליה שמאלוב-ברקוביץ: זה בזבוז לכולנו.

גבי בן הרוש: אני מבקש בקצרה לשר, אדוני.

חמד עמאר: לא, לא.

חמד עמאר: יש לי אנשים רשומים.

ישראל כץ: אני, ברשותכם, עוזב, והצוות לרשותכם, גם כדי לענות על עוד דברים.

חמד עמאר: יש לי רשומים.

חמד עמאר: מי שרוצה לדבר יבוא ויירשם, ואני אתן לו לדבר.

גבי בן הרוש: אני רוצה לנצל את ההזדמנות שהשר נמצא.

גבי בן הרוש: השר לא כל יום בוועדה.

פריד אברהם: אדוני, רצינו להגיד לך כמה דברים, גם טובים, לפני שתלך.

פריד אברהם: אז אנא ממך.

חמד עמאר: כולם רוצים לנצל את זה - -

ישראל כץ: אתה פוגש אותי לא פחות מאשר הוועדה פוגשת.

פריד אברהם: לא, דווקא פה.

פריד אברהם: כמה דברים טובים לאדוני.

חמד עמאר: תודה רבה, אדוני השר.

חמד עמאר: אני מודה לך על הסקירה שלך.

חמד עמאר: פריד אברהם, בבקשה.

פריד אברהם: הנה, השר הולך דווקא כשאני רוצה להגיד לו כמה מילים.

פריד אברהם: אני רציתי להגיד לכבוד השר בהמשך למה שאמר סגן ראש עיריית נתניה כמה מילים טובות - -

ישראל כץ: - - -

פריד אברהם: - - תאמין לי, ואני אומר את זה בלי לפגוע בזכויות של אף שר אחר שהיה לפניך - -

ישראל כץ: בוא נעשה עסק, אני אשאר חצי דקה, ואתה תגיד את הביקורת, ואת הדברים הטובים תגיד אחרי שאני אלך.

גבי בן הרוש: הולך, יאללה.

פריד אברהם: זה הכי נכון.

ישראל כץ: - - -

פריד אברהם: אני אתחיל בכול: קודם כול תודה על כל מה שאתה עושה – במחלפים, בכבישים, אבל – הנה, אני אתחיל ב"אבל".

פריד אברהם: אגב, תודה נוספת גם בנושא של "רב-קו" למוניות.

פריד אברהם: זה מאוד חשוב.

פריד אברהם: הביקורת שלי היא לא ביקורת – ליישם החלטת ממשלה, אמנם מלפני הרבה שנים או תבטלו אותה.

פריד אברהם: מיגון נהגי המוניות, מיגון נהגי המוניות.

פריד אברהם: או תבטלו את ההחלטה ההיא או תיישמו אותה.

פריד אברהם: אמרתי את זה ברור?

פריד אברהם: די ברור.

פריד אברהם: 20 אלף מוניות, 40 אלף משפחות, והם לא בהגנה.

פריד אברהם: ותודה שוב על ה"רב-קו" בנושא קווי השירות.

פריד אברהם: תודה רבה.

גבי בן הרוש: אנחנו לא צריכים מוניות, יש - - -

חמד עמאר: סליחה, אני יכול לקבל שקט?

חמד עמאר: גם אלה שיושבים בצד, בבקשה.

חמד עמאר: גיל יעקב, איגוד צרכני התחבורה הציבורית.

גיל יעקב: אמנם נגענו קצת בנושא אבל זה חשוב גם מכיוון שבכירי המשרד פה, חברי כנסת וגופים.

גיל יעקב: יש צעדים מאוד ברורים שהמליצו עליהם בטרכטנברג, ואני אגיד ממש בקצרה איזה צעדים חשובים: רשת של קווים מהירים פריפריה-מרכז של אוטובוסים, לא רכבות ולא כבישים – אוטובוסים; שיפור של מערך המידע לציבור.

גיל יעקב: הנושא הזה אמור לקרות כבר ב-1 בינואר, לפי חוק שעבר בכנסת בעניין מידע לנוסע.

גיל יעקב: אף אחד עוד לא נערך ליישום שלו וצריך לעשות את זה; כרטוס משולב עם הרכבת, שירותי תחבורה ציבורית ממוקדים לקשישים, הגדרה של תנאי סף לשירותי תחבורה ציבורית בפריפריה, אכיפה בנתיבי תחבורה ציבורית, כי היום הנושא הזה פרוץ לגמרי.

גיל יעקב: כל הנושאים האלה, וכמובן, הנושאים של השירות במטרופולינים נמצאים שחור על גבי לבן בטרכטנברג.

גיל יעקב: משרד האוצר תומך ומשרדים אחרים.

גיל יעקב: אבל משרד התחבורה, מכיוון שהוא רוצה לעשות את זה בכסף שלו ובדרך שלו, אם בכלל, מעדיף לתקצב כבישים.

גיל יעקב: כמו שאמרנו, כבישים במצב של היום משרתים רק חלק מהציבור.

גיל יעקב: קרוב ל-40% ממשקי הבית בישראל הם ללא כלי רכב, ורובם נמצאים בפריפריה, כך שזה לא יעזור עוד כבישים לפריפריה, צריך קודם כול לתגבר את האוטובוסים.

גיל יעקב: אנחנו מבקשים מחברי הכנסת ומהוועדה להתגייס לנושא.

גיל יעקב: אנחנו, כמובן, מגייסים את הציבור לעניין, וביום ראשון הקרוב בישיבת הממשלה אנחנו נהיה בחוץ ונפגין בנושא הזה.

חמד עמאר: תודה רבה.

חמד עמאר: רז איתן, רכזת קשרי ממשלה.

רז איתן קוקס: בנוסף לכל מה שנאמר, נתיבים לתחבורה ציבורית זה משהו שבכלל לא דובר פה, וברור שאם אנחנו רוצים לתת עדיפות לאוטובוס על פני הרכב הפרטי אנחנו חייבים להגדיר נתיבים ייעודיים אך ורק לתחבורה ציבורית וגם לאכוף אותם.

רז איתן קוקס: נושא נוסף חשוב: השר תיאר כל מיני פרויקטים שאמורים להיות – לא ברור מתי הם יקרו, וזה יכול להימשך עכשיו על פני שנים.

רז איתן קוקס: אנחנו רוצים תחבורה ציבורית טובה עכשיו.

רז איתן קוקס: אם לא עכשיו אז לפחות בעוד חודש או תוך פרק זמן סביר, גם אם מדובר בפרויקטים גדולים.

רז איתן קוקס: פרק זמן סביר שבאמת יאפשר לציבור להתחיל להתנייד במדינה.

רז איתן קוקס: לגבי מטרופולין תל-אביב שהשר אמר שהוא לכאורה הצלחה – מדובר בפרויקט שלא הביא לשום שינוי כמעט בתחבורה הציבורית היום בתל-אביב, והיא עדיין לא מהווה אלטרנטיבה אמיתית לרכב הפרטי.

יוליה שמאלוב-ברקוביץ: יש משהו טוב שהמדינה הזאת עושה?

חמד עמאר: סליחה, חברת הכנסת ברקוביץ'.

יוליה שמאלוב-ברקוביץ: סתם, זאת הייתה רק שאלה רטורית.

יוליה שמאלוב-ברקוביץ: שמעון דהרי.

קריאה: הלך.

לאה ורון: יותם אביזוהר, בבקשה.

יותם אביזוהר: כבוד היושב ראש, משרד התחבורה וחברי הכנסת קיבלו הרבה החלטות טובות, חלקן, לצערנו, עדיין לא מיושם.

יותם אביזוהר: כל הנושא של קישוריות, אופניים ותחבורה ציבורית – יש למעלה מ-300 זוגות אופניים שנמכרים מדי שנה, והנושא הזה עדיין לא מטופל.

יותם אביזוהר: בסופי השבוע האחרונים המשטרה הגבירה את האכיפה, יצרה הרתעה, עצרה נהגים שיכורים בכבישים שסיכנו רוכבים.

יותם אביזוהר: אם לא תהיה לזה שכבה נוספת של תשתית – ומע"צ סיימה הכנה של תוכנית אב לשבילי אופניים באורך של מאות קילומטרים.

יותם אביזוהר: אם לא יימצא לזה תקצוב, אם הרשות הלאומית לבטיחות בדרכים לא תתחיל קמפיינים מכוונים – גם לרוכבים וגם לנהגים – רוכבים ימשיכו להיהרג בדרכים, ופה אנחנו באמת צריכים את העזרה גם של הוועדה הזאת וגם שלך כדי לעודד את השימוש הנכון באופניים ולהגביר את הבטיחות שלהם.

יותם אביזוהר: תודה רבה.

חמד עמאר: גם אני תומך בזה.

חמד עמאר: תודה רבה לך.

חמד עמאר: שי סופר, המדען הראשי של הרשות הלאומית לבטיחות בדרכים.

שי סופר: אנחנו רוצים לחזק את הדברים של השר; תומכים מאוד בעשייה רחבה.

שי סופר: אבל אדוני היושב ראש, כמו שאתה יודע וכמו שציינת בפני השר הרשות חייבת חיזוק משמעותי בנושא התקציבי - -

חמד עמאר: זה אתה לא צריך להגיד לי, אני תומך בזה.

שי סופר: נהדר.

שי סופר: אני מקווה שהתוכנית הרב שנתית שד"ר שיינין יגיש לשר ושתוגש לממשלה תכלול וגם, כמובן יאושר תקציב מקורי שהוצג בזמנו של 550 מיליון ₪.

שי סופר: תודה רבה.

חמד עמאר: תודה רבה.

חמד עמאר: אני רוצה לשמוע כמה תשובות של נציג משרד התחבורה.

לאה ורון: ממלא מקום המנכ"ל של משרד התחבורה.

אלכס מילר: לגבי הרה-ארגון שגם היושב ראש שאל עליו וגם השר ענה על חלק מהדברים, אנחנו חושבים שלארגון יש תוצאות טובות.

אלכס מילר: אנחנו ערכנו ספירות יסודיות, פרופיל של כל הקווים, ולאחר פגישות עם כל הגורמים במטרופולין תל-אביב שהיו להם הערות לתוכנית, יחד עם הרשויות המקומיות, שגם אותן שיתפנו במהלך, גיבשנו סדרה של תיקונים שמתבססים גם על הספירות וגם על הרצונות השונים.

אלכס מילר: הוספנו לזה במספר מקרים סקרים של נוסעים בתחנות, הלכנו בנושאים כמו של דילמות, האם נכון שהאוטובוס יעבור בציר הראשי או האם נכון שהוא יעבור בשכונה, והחלטנו לשאול את פי הנוסעים, ואנחנו ניישם את מה שרוב הנוסעים יחשבו לנכון, כמובן גם בהסכמת העירייה כי אנחנו בסופו של דבר רואים בעיריות כמי - - -.

אלכס מילר: בקטע הזה השינויים יתבצעו במועד קרוב.

אלכס מילר: אנחנו מייעדים את זה לתחילת פברואר – זמן מספיק שזקוק להיערכות.

אלכס מילר: אסור לשכוח שכשמשנים קו אוטובוס צריך להיערך לזה בתחנות, בתכנון הקווים, הנסיעות וכן הלאה.

אלכס מילר: אנחנו מקווים שזה ישלים ויגביר את שביעות הרצון מהמערכת הזאת שהיו לה ביקורות בעיקר משכונות המגורים בתל-אביב.

אלכס מילר: אנחנו מנסים עד כמה שזה ניתן לשפר.

אלכס מילר: בעניין הרכבת הקלה בירושלים אנחנו עושים את כל ההיערכות כדי שהשירות ברכבת הקלה עם הגברת מספר הרכבות יתייצב ונוכל גם לשנות את מהלכי האוטובוסים וליצור את האינטגרציה שבין קווי האוטובוסים ברכבת ולהפסיק את המצב שהמערכות האלה פועלות במקביל.

רז איתן קוקס: מתי זה יהיה?

אלכס מילר: אחרי שנראה מספר שבועות שתוספת הנסיעות ברכבת היא יציבה ולוח הזמנים יציב.

אלכס מילר: אז נשנה את האוטובוסים.

אלכס מילר: זה ייקח לנו מספר שבועות, וזה ילווה בהסברה ובליווי כדי שהנוסעים יידעו להתמצא ברשת המחודשת.

אלכס מילר: היו פה שאלות של חבר הכנסת לגבי צומת יבור.

אלכס מילר: כל המאמץ של משרד התחבורה בנושא כבישים בגליל - -

חמד עמאר: אני נתתי את צומת יבור כדוגמה שאתה מפתח כביש עד הסוף, ובסוף אם אתה מחשב את הזמן זה לוקח אותו זמן כאילו לא עשית כלום, כי אתה נתקע בסוף בצוואר בקבוק של חצי שעה-שלושת רבעי השעה כל יום, משעה 16:00 עד 18:00.

דב חנין: אגב, לא בגלל משרד התחבורה בארץ.

דב חנין: יש הרבה מחקרים שמראים שככל שתבנה יותר כבישים כך בסוף יהיו יותר פקקים.

חמד עמאר: זאת נקודה ספציפית שנתתי כדוגמה.

דב חנין: אתה צודק, אבל - -

אלכס מילר: בסוף מטרת התוכנית של ההשקעות בנתיבי ישראל היא ליצור כביש חופשי מרמזורים ומעיכובים, שיהיה מדרום הארץ ועד צפונה – נוכל לנסוע ללא עיכוב, ללא רמזור.

אלכס מילר: אבל מה לעשות, כמו בשיפוץ בבית צריך לעבור זמן של שיפוצים ועבודות, ואי אפשר לפתוח את כל הכביש לכל אורכו באותו יום לתנועה, אז יש עדיין מקומות שיש בהם עבודות מורכבות, בעיקר במחלפים, וזה מעכב את הרצף הזה.

אלכס מילר: אבל בסופו של דבר כשהתוכנית תסתיים יהיה רצף של כבישים בגליל גם למזרח וגם למערב שיחברו אותו עם מרכז הארץ ללא הפרעה.

אלכס מילר: כמובן, כמו שהשר אמר, זה צריך להיות מלווה בהשקעות במקביל למרכז הארץ כדי שלכל כלי הרכב האלה יהיה לאן לנסוע.

אלכס מילר: בסופו של דבר התחבורה מניעה את הכלכלה.

אלכס מילר: ושנית, קיים שוויון הזדמנויות ויכולת של תושב פריפריה להגיע למרכז היא חלק מהשוויון שאנחנו מנסים לייצר.

אלכס מילר: לגבי הצבע בכבישים – אנחנו עבדנו קשה בשביל ליצור תקן לצבעים באיכות גבוהה שלא מחליקים עליהם וגם לא נשחקים במהירות – תופעה שראינו, שקצת אחרי שצובעים כבר הצבע נשחק ולא קיים.

אלכס מילר: אני מקווה שזה מיושם.

אלכס מילר: אני לוקח את ההערה לתשומת לבנו, ואנחנו נבדוק שאכן זה מיושם בשטח, בעיקר בתוך הערים במקום שרוכבים עוברים על מעברי חצייה וצריכים לא להחליק עליהם.

אלכס מילר: אני מניח זאת הכוונה שלך.

יוליה שמאלוב-ברקוביץ: בהחלט.

יוליה שמאלוב-ברקוביץ: להציל את החיים, פשוט.

אלכס מילר: לגבי הבטיחות בכביש 6 – מנכ"ל כביש 6 נמצא פה.

אלכס מילר: לדעתנו, הוא כביש מאוד בטוח.

אלכס מילר: כשבוחנים את זה במונחים של תאונה - -

יוליה שמאלוב-ברקוביץ: בטיחות לא הייתה ההערה שלי.

חמד עמאר: היא דיברה על הפקקים.

יוליה שמאלוב-ברקוביץ: אני דיברתי על פקקים ועל עבודות בכביש ועל כסף.

אלכס מילר: לגבי הפקקים אנחנו מראש חשבנו על מנגנון שמחייב את הזכיין להרחיב את הכביש בקטעים שיש בהם עומס.

אלכס מילר: יצרנו כזה מנגנון לראשונה בארץ, לא היה כזה דבר גם לא בעולם.

אלכס מילר: היינו צריכים להמציא מנגנון שכשהכביש מתחיל להיות עמוס לעייפה, ומהירות הנסיעה יורדת אז מרחיבים אותו.

אלכס מילר: אפשר לראות היום את הקטעים שבהם הזכיין מרחיב את הנתיב.

אלכס מילר: אגב, הוא מרחיב את זה למרכז.

אלכס מילר: רוב העבודות נעשות במרכז בצורה שלא מפריעה לנתיבי הנסיעה האחרים - -

יוליה שמאלוב-ברקוביץ: זה לא נכון, אדוני.

יוליה שמאלוב-ברקוביץ: זה לא נכון.

אלכס מילר: יש לזה השפעה מסוימת- -

יוליה שמאלוב-ברקוביץ: יש לזה השפעה גדולה.

יוליה שמאלוב-ברקוביץ: עדיין יש עומס, ועד שהם לא יפתחו את הכבישים צריך לחשוב למה הציבור צריך לשלם על כביש 6 אם הוא עומד בפקק.

יוליה שמאלוב-ברקוביץ: למה?

אלכס מילר: זה חלק מהאטרקטיביות של הכביש - -

יוליה שמאלוב-ברקוביץ: מה?

יוליה שמאלוב-ברקוביץ: לעמוד בפקק?

אלכס מילר: - - מי שחושב שלא כדאי לשלם יש לו אלטרנטיבות.

אלכס מילר: אבל אנחנו עושים כל מה שאנחנו יכולים כדי שהעבודות האלה יתבצעו במהירות.

אלכס מילר: החברה מפקחת על הזכיין בזמן העבודות, והמטרה היא לייצר את זה כמה שיותר מהר - -

יוליה שמאלוב-ברקוביץ: אבל עושים את זה בבוקר, אני אומרת לך.

אלכס מילר: אבל עושים את זה במרכז זכות הדרך באופן שלא מפריע לתנועה.

אלכס מילר: אולי משפיע, אבל לא מפריע.

אלכס מילר: ראובן, אתה רוצה להוסיף לזה?

ראובן לבאון: לא, אני חושב שאמרת את עיקרי הדברים.

חמד עמאר: יש לכם אולי תוכנית מתי אתם פותחים את הנתיב השלישי משני הכיוונים?

חמד עמאר: אני מגיע משם כל הזמן, ואני רואה שהעבודה מתקדמת.

חמד עמאר: אתם באמת עובדים מהר.

חמד עמאר: אבל יש לכם תוכנית זמנים?

ראובן לבאון: היום למעלה מחצי המתווה כבר גמור.

ראובן לבאון: בעוד שבועיים פותחים חלק ראשון דרומה מנחשונים עד אזור שוהם.

ראובן לבאון: המשך ההשלמה לכיוון בן שמן יושלם במהלך השנה הקרובה.

ראובן לבאון: יש כבר הכנות לקראת המשך ההרחבה מניצני עוז עד בקה אל-גרביה, והטקט האחרון יהיה צפונה.

ראובן לבאון: זה התהליך, יש תוכנית סדורה.

יוליה שמאלוב-ברקוביץ: אתה מדבר על כביש 6.

יוליה שמאלוב-ברקוביץ: אתה לא מדבר על הרחבה.

יוליה שמאלוב-ברקוביץ: על מה אתה מדבר?

חמד עמאר: על הרחבת כביש 6.

יוליה שמאלוב-ברקוביץ: הוא דיבר על משהו אחר כרגע.

לאה ורון: כן, אבל חבר הכנסת חמד עמאר שאל אותו על הרחבה.

יוליה שמאלוב-ברקוביץ: אוקיי, לא שמתי לב.

אלכס מילר: בנושא המשאיות – אנחנו עשינו צעדים לא פופולריים.

אלכס מילר: משרד התחבורה לקח על עצמו אחריות, ואנחנו הגבלנו את כניסת המשאיות לירושלים.

אלכס מילר: היו שם תנאים טובים, ובאמת הייתה שם הצלחה מסחררת.

אלכס מילר: היו קטעים שזמן הנסיעה ירד לחצי.

אלכס מילר: כל מי שנסע לירושלים הרגיש את זה.

אלכס מילר: אנחנו עשינו מהלך דומה על כביש איילון בתל-אביב.

אלכס מילר: הוא גם נותן תוצאות, לא דרמטיות כמו בירושלים, כי הסיטואציה אחרת, אבל צריך להבין שאנחנו לא יכולים לסגור את תנועת המשאיות לחלוטין.

אלכס מילר: המשק נע בכלכלה שלו על המשאיות.

אלכס מילר: אנחנו עושים את זה בתשומת לב במקומות שיש גם חלופה אחרת.

אלכס מילר: אמרנו, דרך איילון אתם לא נוסעים – רוצים לנסוע בדרך אחרת – סעו בדרך אחרת, אנחנו לא מונעים מכם לבוא, אבל נותנים לכם חלופה.

אלכס מילר: בסופו של דבר מיצינו.

אלכס מילר: המהלך הבא צריך להיות שינוי במשק שהנהגים יעבדו בלילה - -

יוליה שמאלוב-ברקוביץ: אני אשמח להיפגש איתך אדוני, יש לי תוכנית.

אלכס מילר: - - משאית שמחליטה לנסוע בלילה – איפה היא תפרוק מטען?

יוליה שמאלוב-ברקוביץ: ברור.

יוליה שמאלוב-ברקוביץ: יש לי תוכנית עם איגוד המסחר, והייתי רוצה לשבת ולראות איך אנחנו מקדמים את הנושא הזה.

יוליה שמאלוב-ברקוביץ: משהו מערכתי.

אלכס מילר: בדיוק.

אלכס מילר: זה לא יכול להתחיל ולהיגמר במשאיות.

אלכס מילר: לגבי עבודות כביש אני חושב שנתתי תשובה - -

יוליה שמאלוב-ברקוביץ: אני לא מקבלת את התשובות שלו, דרך אגב; גם לא את הסירוב שלך לקבל את העובדה שאם כביש 6 קם ככביש מהיר, ובסוף אני עומדת בפקק במשך שעה אני עדיין חושבת שהציבור לא צריך לשלם על זה.

חמד עמאר: צריך להיות איזשהו מנגנון לנושא הזה.

יוליה שמאלוב-ברקוביץ: צריך להיות מנגנון.

אלכס מילר: אני מבטיח שאנחנו נעשה מאמץ למנוע הפרעות בכביש הזה, הוא חשוב לנו.

אלכס מילר: גם העיקרון שאתה משלם ומקבל רמת שירות אחרת הוא עיקרון שאנחנו קידמנו בביקורת גדולה נגדנו.

אלכס מילר: אנחנו גאים בכביש הזה שבסופו של דבר נותן מענה לפריפריה במיוחד, ועשה את חוויית הנסיעה מהצפון למרכז לחוויה לאחרת.

אלכס מילר: כל מי שזוכר מה היה לא לפני כל כך הרבה שנים יודע שזאת חוויה אחרת.

אלכס מילר: אבל אני מקבל את ההערה שאנחנו צריכים להקפיד יותר ולהשתדל יותר בקטע הזה.

אלכס מילר: אין לי ויכוח איתך שכשקורה לפעמים - -

יוליה שמאלוב-ברקוביץ: כל יום.

אלכס מילר: - - ונוצר פקק בכביש - -

יוליה שמאלוב-ברקוביץ: כל יום.

אלכס מילר: - - לא צריך שיקרה.

אלכס מילר: לא כל יום.

אלכס מילר: צפוף, אבל לא פקק כל יום.

יוליה שמאלוב-ברקוביץ: בנושא הזה, אדוני, אני רוצה לשאול שאלה נוספת.

יוליה שמאלוב-ברקוביץ: אני לא יודעת אם זה שייך למשרד התחבורה או לא.

יוליה שמאלוב-ברקוביץ: בנושא תשלום על כביש 6 שאני לא יודעת מי בדיוק אחראי; אני שומעת על חוקים מאוד דרקוניים שמי שחייב תשלום זה מגיע גם לעיקולים ולא מאפשרים לו בכלל להתנייד אחרי זה.

יוליה שמאלוב-ברקוביץ: מישהו מפקח על זה?

קריאה: ודאי.

אלכס מילר: אולי תציג את המנגנון, ראובן.

יוליה שמאלוב-ברקוביץ: מעניין אותי לדעת על המנגנון, אדוני.

חמד עמאר: אני צריך לנעול את הישיבה ב-12:15.

חמד עמאר: אני מבקש שזה יהיה קצר.

ראובן לבאון: יש תהליך מאוד מובנה של הרגולציה שכחברת כביש חוצה ישראל מפעילים מול הזכיין.

ראובן לבאון: בהתחלה המצב היה הרבה יותר אגרסיבי.

ראובן לבאון: זה לא המקום לפתח כאן עכשיו גם את הקונספט שאומר שאם אתה משתמש במוצר אתה צריך לשלם בשבילו, ומה קורה אם לא.

ראובן לבאון: זכיין שמביא 1.25 מיליארד דולר, ההחזר היחידי שלו הוא מתשלום האגרה, וצריך לוודא שהאגרה גם תשולם.

ראובן לבאון: לכן היו באמת אלמנטים יותר אגרסיביים.

ראובן לבאון: למשל בהתחלה היו עוצרים כלי רכב בכביש – זה נגמר; וחלק מגובה הקנסות צומצם.

ראובן לבאון: עדיין יש כלים של מעין אכיפת התשלום כי אחרת אין שום יכולת אחרת להחזיר את ההלוואות.

אלכס מילר: תודה רבה.

אלכס מילר: רק נושא אחד אני מבקש ממשרד התחבורה, ואם אין לכם תשובה אני אוכל לקבל אותה גם בכתב.

אלכס מילר: האם נעשית עכשיו עבודה במגזר הלא יהודי בכל נושא התחבורה הציבורית ונגישות של התחבורה הציבורית למגזר הערבי שנגיד שבעוד שנתיים לכל המגזר הלא יהודי ייצא אוטובוס מהיישוב כל שעה.

אלכס מילר: בפירוש כן.

אלכס מילר: שר התחבורה התחיל את זה, למעשה, בתחילת הקדנציה שלו, ובמצוותו הכנו תוכנית לכל מגזר המיעוטים.

אלכס מילר: אנחנו קבענו תקן של שירות ויעד מה צריך להגיע לפחות לכל יישוב.

אלכס מילר: יותר מזה, אתה יודע שמה שמעכב אותנו היום בחלק מהמקרים זה התשתיות הבעייתיות שיש ביישובים - -

חמד עמאר: נכון.

אלכס מילר: - - ובעצם יש לנו צוות משותף למנהל התשתיות שלנו ולאגף לתחבורה ציבורית שכל יישוב בוחן פתרונות איך להכניס את האוטובוסים פנימה כדי לשפר את השירות.

אלכס מילר: אנחנו מאוד מתגאים בזה, ואם תרצה פעם אז נשמח גם להציג את התוכנית כולה.

יהודה אלבז: אנחנו גם עובדים בשיתוף פעולה מלא - -

חמד עמאר: אולי בוועדת משנה נקיים דיון בנושא הזה.

אלכס מילר: ברצון רב כי אנחנו מאוד גאים בנושא הזה.

אלכס מילר: אני רק רוצה לומר עוד מילה לחברים הצעירים של איגוד התחבורה הציבורית.

אלכס מילר: אני אגיד לכם בכנות, כל ההמלצות של ועדת טרכטנברג בנושא התחבורה הציבורית הם פרי עבודה של משרד התחבורה- -

יוליה שמאלוב-ברקוביץ: התייעצו איתכם קודם.

אלכס מילר: - - אין שם שום המלצה שלא יצאה מתוך אגף התחבורה הציבורית של משרד התחבורה.

אלכס מילר: אז קודם כול אנחנו גאים בזה שהוועדה אימצה הצעות שלנו.

גיל יעקב: אז תאשר בממשלה להקצות תקציב.

אלכס מילר: מה שאתם חווים זה ויכוח לגיטימי על המקורות שמישהו רוצה לא להוסיף מקורות בשביל השירותים האלה כמו שסוכם עקרונית.

אלכס מילר: הוויכוח הזה הסתיים, והשיפורים האלה יקרו.

חמד עמאר: תודה רבה.

חמד עמאר: אני נועל את הישיבה.